36290 Ўқиш режими + -\n“Мен католик роҳибаси бўлиш учун ўқидим,\nкейин эса Исломни қабул қилдим”\n«Ирена Ҳандоно – Индонезияда Ислом динини қабул қилган янги мусулмонлардан. Бу аёл Исломга янги кириб келган мусулмонларни доимо қўллаб-қувватлайди ва Ислом маърифатини оммага тарқатишда фаол ҳаракат қилади.\nУ Ислом динини янги қабул қилганлар учун “Ирена” Ислом марказининг асосчиси ҳисобланади. Ирена 1983 йилда Ислом динини қабул қилган», деб ёзади Клаудия Азиза.\nКатоликлар оиласида тарбия кўрганман\nМен Индонезиядаги католик динига эътиқод қўйган оилада ўсганман. Мен жуда ҳам яхши шароитда ўсдим, яхши мактабда таълим олдим.\nБизнинг оиламиз христиан бўлиб, Индонезия аҳолисининг кўпчилигини ташкил қилган мусулмонлардан ажралиб турар эди. Биз бой, ўқимишли эдик ва ҳамма вақт яхши оёқ кийим кийиб юрардик.\nБиз мусулмонларни камбағал, билимсиз ва масжидларда бир-бирларининг шиппагини ўғирлаб юрадиган одамлар деб ҳисоблар эдик...\nКатолик роҳибаси бўлиш учун ўқиб юрган вақтларим... Шу кезлар ўйлаган фикрларимиз жуда ҳам юзаки бўлганини англай бошладим.\nМен ўз ҳаётимни Худога бағишламоқчи эдим\nМен болалик вақтимдан бошлаб диний кўрсатмалар ола бошладим. Ўсмирлик вақтимда маҳаллий черковда ўтказиладиган анжуманларда фаол иштирок этар эдим. Мен ҳамма вақт роҳиба бўлишга интилганимни ҳамон эслайман.\nКатолик учун дунёвийликни тарк этиб, монастирда яшаш энг қутлуғ иш эди. Мен ўз ҳаётимни фақат Худога бағишламоқчи бўлдим. Мактабни тугатгандан сўнг мен Худонинг чақириғига эргашиш учун католик семинариясига ўқишга киришга аҳд қилдим.\nҚиёсий диншуносликни ўрганиш\nОта-онам менинг қароримдан жуда ҳам ажабланишди. Тўртта акам бўлиб, мен оилада ягона қиз эдим. Шунинг учун ҳам ота-онам мени улар билан бирга яшашимга ишонишарди. Лекин улар роҳиба бўлиш истагимни ва қароримни рад этмай, қўллаб-қувватлашди.\nТингловчи сифатида ҳаётим қийинчиликларсиз, жуда ҳам осон кечди. Ҳатто мени махсус тайёргарлик кўришим учун монастирдан ташқаридаги ўқишга юборишди. Мен фалсафа институтида қиёсий диншуносликни ўргандим ва бор эътиборимни исломшуносликни ўрганишга қаратдим. Жуда кўп мусулмонлар яшайдиган мамлакатда яшаганимга қарамай, мен Ислом дини ҳақида илк билимларни ола бошладим.\nЎқиш даврида мен ўзимнинг мусулмонлар ҳақидаги фикрларим билан яна дуч келдим. Чунки менинг жамоамда мусулмонлар ҳам бор бўлиб, уларнинг баъзилари камбағал, ўқимаган, ривожланмаган... эди. Мен 20 ёшда эдим. Шунинг учун ҳам мен буни қабул қила олмадим ва ўзимнинг шахсий тадқиқотимни бошладим.\nМен бошқа мамлакатлар ҳақида ўргана бошладим. Булар асосан мусулмон бўлмаган давлатлар эди. Мен юртим Индонезиядаги каби бошқа мамлакатларда ҳам камбағаллик, таълим олиш борасидаги муаммолар борлигини билдим. Ҳиндистон, Хитой, Филиппин, Италия (ўша вақтларда), кўплаб Жанубий Африка мамлакатлари...\nМен ўқитувчимнинг олдига бориб, ўзим ўрганган барча фактларни баён қилдим ва ундан Ислом динини ўрганишимга рухсат беришини сўрадим. У менга рухсат берди. Ўшанда менинг мақсадим... Ислом динининг камчиликларини ва унинг заиф томонларини топишдан иборат эди.\nМенинг Қуръон билан илк танишувим\nМен илк бор Қуръонга мурожаат қилдим. Ниятим ‒ ушбу Китобдан нималардир топиб, Исломга қарши ишлата олиш эди. Мен шу ният билан Қуръон маънолари таржимасини қўлимга олиб, ўқий бошладим. Ҳатто Қуръонни ўнгдан чапга қараб очиш кераклигини билмасдим...\nМен бошқа китобларни очгандек, уни очдим ва ўқий бошладим: “.... Айтинг: У Аллоҳ Ягонадир. Аллоҳ беҳожат, ҳожатбарордир. У туғмаган ва туғилмаган ҳам. Унинг тенги ҳам йўқ” (Ихлос сураси). Мен ушбу сурани ўқиб, ҳайратга тушдим. Худонинг Ягона эканлигини, Худонинг фарзандлари йўқлигини ва у яратилмаганини, Унинг тенги йўқлигини юрагим тасдиқлаб турган эди.\nМуқаддас Учликка бўлган шубҳа\nМен Қуръон ўқидим. Биринчи бор Ихлос сурасини ўқидим. Сўнг Худонинг ҳақиқати тўғрисида сўраш учун пасторнинг олдига бордим. Мен унга бу ҳақиқатни яхши тушунмаганимни айтдим. “Қандай қилиб Худо битта бўла туриб, бир вақтнинг ўзида учта бўлиши мумкин?” Саволимга ўқитувчим менга ҳақиқатан ҳам Худо битта эканлигини, лекин у учта кўринишда намоён бўлиши ёки унинг шахси бўлишини айтди ва: “Худо ‒ Ота, Худо ‒ Ўғил ва Муқаддас Руҳ. Бу «учлик» деб аталади”, дея гапини тугатди. Мен унинг бу изоҳини шундайлигича қабул қилдим. Лекин тунда бир нарса мени яна Ихлос сурасини ўқишга ундади: “Худо Битта, У туғмаган ва туғилмаган”.\nЭртасига мен яна ўқитувчимнинг олдига бордим. Мен унга учликни тушунишим жуда қийин бўлаётганини айтдим. У дарстахтанинг олдига борди-да, учбурчак шаклини чизди ва «АВ=ВС=СА» деб ёзди. У учбурчак бир эканлигини, лекин унинг уч томони борлигини, Худо ҳақидаги бу қараш тўғрилигини ва Учлик концепцияси шундай эканлигини айтди.\nДогмани қандай бўлса, шундай қабул қилинг\nМен ўқитувчимга: “Агар ҳақиқатан ҳам шундай бўлса, бир кун келиб, Худо тўрт томонга эга бўлган тўртбурчак бўлиши ҳам мумкин экан-да!” дея ўз фикримни билдирдим. Ўқитувчи бундай бўлиши мумкин эмаслигини таъкидлади. Мен: “Нима учун?” деб яна сўрадим. Ўқитувчимнинг сабри тугаб бораётган эди: “Бундай бўлиши мутлақо мумкин эмас!” деди у. Мен савол беришни яна давом эттирдим. Шунда ўқитувчи мен ушбу учлик догмасини тушунмасам ҳам, шундай борича қабул қилишим кераклигини айтди: “Қандай бўлса, шундай қабул қилинг, уни ўзингизга сингдиришга ҳаракат қилинг. Агар шубҳалансангиз, гуноҳкор бўлиб қоласиз”.\nМен бу нарсани ўзимга сингдира олмадим. Бу догмани мен қалбан қабул қила олмадим. Кечаси эса мен яна Қуръон ўқидим. Ихлос сурасини қайта-қайта ўқидим. Ундаги сўзлар юрагимга сокинлик, ҳузур бахш этар эди: “Худо Ягона. У туғмаган ва туғилмаган ва Унинг тенги йўқ”.\nТинмай изланишларим туфайли мен учлик ҳақидаги ғоя инсонлар томонидан яратилганини англаб етдим. 325 йилда Никей ибодатхонасида Ягона бўлган Худони уч қисмга бўлишган экан. Бу ҳақиқат менинг католиклик қалбимни туб-тубидан изтиробга солди, остин-устун қилиб юборди.\nҲамма нарса энди аввалгидек эмас эди...\nМенинг Ягона паноҳгоҳим\nМусулмон бўлишим... Иймонга келишим... Буларни очиқдан-очиқ айтишим учун ўзимда матонат топгунимча орадан олти йил вақт ўтиб кетди.\nШаҳодат келтирмоқчи бўлганимда имом мендан: “Бу қарорингнинг оқибатларини кўтара олишга тайёрмисан?” деб сўради. Ва яна: “Исломни қабул қилиш осон. Лекин бу сен учун бутун умр муаммо бўлиб қолиши мумкин”, деди. Мен бунга тайёр эдим. Мен ўзимни, ёлғонга тўла қалбимни қутқаришим керак эди. Энди орқага қайтолмасдим. Мутлақо қайтишни истамасдим ҳам. Ёлғон догмани қандай бўлса, шундай қабул қилиб яшай олмас эдим...\n“Исломни қабул қилиш осон. Лекин бу сен учун бутун умр муаммо бўлиб қолиши мумкин”. Имом ҳақ эди. Исломни қабул қилдим. Оиламни, бойликларимни... ҳамма-ҳаммасини бирин-кетин йўқота бошладим. Мен ёлғиз қолдим. Бу осон эмас эди. Аммо... Қалбимда улуғ ишонч яшарди: “Худо ҳамиша мен билан, У менинг паноҳим бўлади, Ягона суянчим ‒ У”.\nМенинг ҳаётим фақат Худо учун\nБеш вақт намоз ўқий бошладим. Рамазон ойларида рўза тутардим. Ҳатто мусулмон аёллар қандай ўранса, шундай ўрандим. Мен ҳаётимни худди аввалгидагидек Худога бағишладим, фақат ёлғон догмаларга эмас, Ягона, беҳожат, ҳожатбарор, туғмаган ва туғилмаган, тенги йўқ Улуғ Зот ‒ Аллоҳга бағишладим.\nМен монастирдан кетдим. Мусулмон аёлга лозим бўлган барча амалларни қилиш учун у ерни буткул тарк этдим. Мен Худога яқин бўлиш учун таркидунё қилмай, бу дунё ишларини ҳам бажариш зарурлигини англаб етган эдим. Чунки мен энди мусулмон эдим!\nЮлдуз Назар қизи таржимаси\n08:22 / 25.12.2016 1426\n18:48 / 26.12.2016 1276\n23:51 / 09.11.2016 3338\n02:06 / 29.11.2016 1890


07 июл 2020, Тошкент вақти: 06:48\nROZ Group ва Мақсудий оиласи номидан 7 май куни Озодликка юборилган баëнотда Ўзбекистон ҳукуматининг The Coca-Cola Bottlers Uzbekistan LTD қўшма корхонаси акцияларининг хорижий инвесторлар учун сотувга қўйилгани “кескин қораланади”.\nОилавий баëнотда ака-ука Фарид ва Мансур Мақсудийлар бу қўшма корхона акцияларининг 55 фоизи ҳамон ўзига тегишли эканини иддао қилиб, Ўзбекистон ҳукуматининг бу акцияларни сотиш¸ таклиф қилиш ва бошқаларга ўтказиш уринишига кескин қаршилик кўрсатишини билдирган.\n“Ўзбекистон ҳукуматининг бундай масъулиятсиз ҳаракатлари ҳар қандай эҳтимолий инвесторни ҳуқуқий жиҳатдан таҳликали вазиятга қўяди¸ зотан бу масалани АҚШ ва халқаро судларга олиб чиқамиз¸ Ўзбекистон ҳукумати ва қўшма корхонадаги бизнинг акцияларимизни сотиб оладиганларни Чет эл коррупция амалиëти акти ( Foreign Corrupt Practice Act) ва Магнитский акти каби АҚШ ва Европа қонунлари асосида жавобгарликка тортамиз”¸ дейилади Мақсудийлар эълон қилган баëнотда.\n1991 йилда ўшандаги президент Ислом Каримовнинг тўнғич қизига уйланган америкалик ўзбек тадбиркори Мансур Мақсудий ва унинг оиласи 1993 йили Ўзбекистонда The Coca-Cola Bottlers Uzbekistan LTD қўшма корхонасига асос солган.\nМақсудийлар 7 май куни эълон қилган баëнотда¸ бу корхонанинг бевосита 2000¸ билвосита эса 20 минг одамни иш билан таъминлагани¸ 1998 йили Тошкентда қурилган мегазаводга ўз ҳисобидан 50 миллион АҚШ доллари сарфлангани айтилади.\nМансур Мақсудий ва Гулнора Каримова 2001 йилда ажрашиши ортидан¸ баëнотда айтилишича¸ уларнинг Ўзбекистондаги бизнесига қарши “ўч кампанияси” бошланган ва Мақсудийларга қарашли завод-фабрикалар “ноқонуний йўл билан” тортиб олинган.\n“Ўзбекистон янги ҳукумати раҳбарлари¸ ўзларининг олдинги режимда ҳам юқори лавозимда бўлганларини тан олмасдан¸ бутун айбни олдинги маъмуриятга тўнкашни истаяпти. Аввалги режимнинг таркибий қисми бўлган ҳозирги раҳбарлар Ўзбекистон ҳақидаги тасаввурларни ўзгартириб¸ инвесторларни мамлакатга қайтарадиган ҳақиқий ислоҳотлар қилмоқчи бўлса¸ улар ўтмиш хатоларини тузатиши керак. Президент Шавкат Мирзиëев хориж инвесторларига очиқлик ва глобал бозорга қўшилиш ғояларини тарғиб қилаëтган бир пайтда¸ унинг маъмурияти биздан ўғирланиб¸ ноқонуний равишда ўзлаштирилган акцияларни сотишга уринмоқда. Бундай қарор президент Мирзиëев ва Ўзбекистон элчиларининг хорижда айтаëтган гапларига тамом тескаридир”¸ дейилади Мақсудийлар баëнотида.\nФарид ва Мансур Мақсудийлар¸ The Coca-Cola Bottlers Uzbekistan LTD ширкатидаги ўз акциялари учун ҳақ тўланса¸ уларнинг ҳукумат томонидан янги инвесторга сотилишига эътирозлари йўқлиги¸ акс ҳолда¸ бу акцияларнинг қайтариб берилишини сўраган.\nЖорий йилнинг январь ойида Швейцариянинг Der Bund газетасига берган интервьюсида Гулнора Каримованинг собиқ эри Мансур Мақсудий Каримованинг Швейцарияда музлатиб қўйилган 800 миллион долларнинг 100 миллионига даъвогарлик қилишини билдирган эди.\nМансур Мақсудий бу маблағни Гулнора Каримова билан ажрашганидан кейин тортиб олинган Ўзбекистондаги мол-мулки учун компенсация сифатида тақдим этган.\nҲозирча Ўзбекистон ҳукумати Мақсудийларнинг бу даъвоси¸ қолаверса¸ 2001 йилда ўзларидан тортиб олингани айтилаëтган Coca-Cola акцияларини қайтариб бериш талабига у ëки бу шаклда жавоб берган эмас.\nМақсудий билан ажрашганидан сўнг The Coca-Cola Bottlers Uzbekistan компанияси узоқ вақт давомида бир қатор ширкатлардан қўлма-қўл ўтиб¸ Гулнора Каримова назоратида қолиб келгани иддао қилинади.\n2014 йили Гулнора Каримовага қарашли бизнес тизимларининг Ўзбекистон Бош прокуратураси ва МХХ томонидан тафтиш қилиниши ортидан бу ширкатдаги давлат активлари Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитаси ҳузуридаги Давлат активларини бошқариш марказига ўтказилган эди.\nШиркат акцияларининг кейинги тақдирига оид очиқ расмий маълумот эълон қилинмаган.\nДунëнинг қатор давлатларида коррупция¸ пул ювиш каби оғир иқтисодий жиноятларда айбланган Гулнора Каримова ҳозирда Ўзбекистонда қамоқ жазосини ўтамоқда; Каримованинг Мансур Мақсудийдан бўлган болалари - Ислом ва Имон Лондонда яшайди.


Сўғд вилоят давлат маъмурияти матбуот котиби Музаффар Юнусов душанба куни Озодликнинг тожик хизматига ўзбек делегацияси икки кун давомида Хўжанд ва Исфара шаҳарларида бўлиб, вилоятдаги саноат корхоналари, ширкатлар ва маданият муассасаларига ташриф буюрганларини маълум қилди.\n- Бу ташриф биз учун кутилмаган, аммо ёқимли бўлди, делегация вилоят раисининг ўринбосари даражасида қабул қилинди, - деди Музаффар Юнусов.\nТожик расмийларига кўра, ўзбек делегацияси Сўғд вилоятига якшанба куни эрталаб кириб келган ҳамда “Қасри Арбоб” саройи, “Истиқлол” тарихий-маданий мажмуасида бўлиб, Камол Хўжандий ҳайкали пойига гул қўйган.\nЯкшанба оқшомида ўзбекистонликлар Шайх Камол Хўжандий уй-музейида уюштирилган маданий тадбирда иштирок этганлар. У ерда тожик ва ўзбек тилларида шеърлар ўқилган, қўшиқлар куйланган.\nХўжанд шаҳар ҳокимлиги матбуот котиби Маҳмуджон Дадобоев учрашув ва музокаралар чоғида тожикистонликлар ҳам, ўзбекистонликлар ҳам алоқалар яқинлашувига, тиғиз ҳамкорликка интиқ экани сезилиб турганини айтди. Унга кўра, ўзбек делегацияси таркибига тадбиркорлар, ширкат раҳбарлари, зиёлилар кирган, шунинг учун ҳам бу ташрифда кўпроқ норасмий хусусият устунлик қилган. Ташрифдан мақсад эса Сўғд вилоятидаги қўшнилар ҳаёти билан яқиндан танишиш бўлган.\n- Бу жуда яхши ташаббус бўлди. Одамлар уларни жуда кўтаринки руҳ билан кутиб олдилар. Меҳмонлар эса уларга бу самимийлик учун миннатдорчилик билдирдилар, - деди Маҳмуджон Дадобоев.\nДадобоевга кўра, бу “яхшилик аломати”дир.\n- Улар ҳам, биз ҳам орамизда аввалги йилларда бўлган самимият ва дўстлик-хайрихоҳлик ҳалигача сўнмаганини ҳис қилдик. Биз бунинг ўта ижобий қадам эканига аминмиз ва келажакда икки халқ ўртасидаги алоқаларни яхшилашга ҳаракат қиламиз, - деди Хўжанд мэрияси вакили.\nМуносабатлар яхшиланишига умидлар\nВодийлик тадбиркорларнинг Сўғд вилоятига ташрифи Ўзбекистон президенти Ислом Каримов ўлими ва муваққат президент Шавкат Мирзиёев фаолиятининг бошланишига тўғри келди. Бу воқеалар Ўзбекистон ва Тожикистон ўртасида муносабатлар яхшиланишига умид уйғотди.\nТожикистонлик кузатувчиларга кўра, Ўзбекистон ташқи ишлар вазири Абдулазиз Комиловнинг ўтган ой охирида Душанбега қилган сафарини ўзаро алоқалар яхшиланиши томон қўйилган қадамларнинг биринчиси деб ҳисоблаш мумкин. Ўшанда Тожикистон президенти Имомали Раҳмон билан учрашган ўзбек вазири Тошкент қўшни давлат билан алоқалар яхшиланишини исташини билдирганди.\nЎзбек-тожик алоқалари сўнгги 20 йил ичида вақти-вақти билан чекланиб турган, 2000-йиллар бошида 500 миллион долларни ташкил қилган ўзаро савдо кўрсаткичи 2015 йилга келиб 12 миллион долларга тушиб кетган. Таҳлилчилар бу алоқаларнинг тикланиши жуда зарур, ўзаро ҳамкорлик қанча эрта бошланса, ҳар иккала мамлакат учун ҳам шунча яхши, деган фикрдалар.\nСайловолди пиар-тадбирими ёки сиёсий ирода зуҳури?\nЖўғрофий жиҳатдан йўлсизликка маҳкум қолган Тожикистон авваллари Ўзбекистондан маҳсулот олиб кириш ва чиқишда транзит ҳудуди ўлароқ фойдаланиб келган. Виза тартиби жорий қилинганидан кейин эса ўзаро қуда-анда тутинган, қон-қардош бўлган икки мамлакат ватандошларининг бир-бириникига меҳмонга бориши ҳам камайиб кетган.\nЯқинда Ўзбекистон ва Қирғизистон ўзаро борди-келди алоқаларида ватандошларга қулайлик яратиш ҳақида келишиб олганди. Тожикистонликлар бундай келишувга Тошкент ва Душанбе ўртасида ҳам эришилишига умид қилмоқдалар.\nЎзбекистонда 4 декабрь куни ўтказилажак президент сайловида бош вазир Шавкат Мирзиёев давлат раҳбари лавозимига бош даъвогар бўлиб ҳисобланади. Айримлар таҳлилчилар Ўзбекистоннинг қўшни мамлакатлар билан алоқаларида кузатилаётган илишни Мирзиёевнинг сайловолди пиар-тадбири ўлароқ баҳоламоқдалар. Бироқ Тошкентнинг қўшнилар билан алоқаларни яхшилашга уринишини Ўзбекистон муваққат президентининг сиёсий иродаси маҳсули ўлароқ баҳолаётган экспертлар ҳам йўқ эмас. Уларга кўра, расмий Тошкент қўшнилар билан алоқаларни яхшилаш бўйича асосий қадамларни айнан президент сайловидан кейин қўя бошлайди.


Хитой делегациясига Трамп қароргоҳида жой етмади\n07:42 / 07.04.2017\nКўпчилик таажжубига, АҚШ президенти Дональд Трамп Хитой раиси Си Цзиньпин билан илк учрашуви учун Оқ уйни эмас, балки Флоридадаги ўзига тегишли "Мар-а-Лаго" масканини танлади. Эҳтимол, Трамп бу қарори билан бўлиб ўтажак музокаралар тафтини пасайтиришга ҳаракат қилган бўлиши мумкин. Ахир бир ҳафтагина олдин у твиттерда Си Цзиньпин билан учрашувлар "жуда мураккаб" бўлишини айтиб ўтганди.\nБироқ, ҳозирча бир нарса мураккаблик туғдирди, холос: Трампга қарашли масканда Хитойдан келган кўп кишилик делегация учун жой етмади. Шунинг учун масканга сиғмаганлар яқин орадаги меҳмонхонадан хоналар олишларига тўғри келган.\nХитойлик меҳмонларнинг келиши учун "Мар-а-Лаго" ўзгача тарзда безалди.\nСуратлардан кўринишича, бир-бирларига табассум улашаётган етакчилар умумий тил топган кўринишади. Бунга ажабланмаса ҳам бўлади, чунки учрашувнинг биринчи кунида ҳеч қандай талаблар қўйилмаган: фақатгина танишув, биргаликда сайр қилиш ва кечки овқат тановули бўлиб ўтди.\nЕтакчилар учрашувида Трампнинг катта қизи Иванка Трамп ва унинг турмуш ўртоғи Жаред Кушнер ҳам иштирок этди.\nЖурналистлар Трампнинг Германия канцлери Ангела Меркель билан учрашувидан фарқли ўлароқ, Трамп ва Цзиньпиннинг ўнлаб маротаба қўл сиқиб кўришганини суратларга муҳрлашди.\nМузокаралар 7 апрелда бошланади. Икки давлат етакчиси савдо муносабатлари, Тайвань масаласи ва Шимолий Кореянинг ядровий дастурини муҳокама қилишади.\nДональд Трамп Си Цзиньпин Мар-а-Лаго


Ўзбекистон Республикаси Халқ таълими вазирлиги - Халқ таълими вазири тунда ижтимоий тармоқда кеча танқид остига олинган мактаб ҳолатини ўрганиш учун Қашқадарё вилоятига борди\nХалқ таълими вазири тунда ижтимоий тармоқда кеча танқид остига олинган мактаб ҳолатини ўрганиш учун Қашқадарё вилоятига борди\nХалқ таълими вазири Бахтиёр Саидов кеча ижтимоий тармоқда эълон қилинган «Қашқадарё вилояти Қарши туманидаги 68-мактаб оғир аҳволда» деган мақоладаги вазиятни ўрганиш учун бугун мазкур мактабда бўлди.\nЎрганиш натижасида бугун 338 нафар ўқувчи таҳсил оладиган мазкур мактаб 1985 йилда қурилган бўлиб, мактабнинг аҳволи ҳақиқатдан ҳам талабга жавоб бермаслиги маълум бўлди.\nҲолатни ўрганар экан Бахтиёр Саидов мактабни келгуси йил инвестиция дастурига киритиш юзасидан тегишли масъулларга кўрсатма берди. Шунингдек бугунги кунда Қарши туман халқ таълими бошқармаси лавозими вакант бўлгани боис, мазкур лавозимга номзодларни кўриб чиқиш бўйича кўрсатма берди.\nМактабга ишчи ташриф давомида вазир мактаб педагоглари билан суҳбатда бўлди.\n«Мактабингизни инвестиция дастурига киритиб, ҳолатини имкон борича тез фурсатларда яхшилаб беришга ҳаракат қиламиз. Бугун сизлардан сўрайдиган нарсам, ўзингиз таълим ва тарбия бераётган ўқувчилар орқали оилаларга маънавият ва маърифат олиб киришингиз керак. Ҳар бир бола орқали биз жамиятга маърифат улаша олишимиз керак. Шунда олдимизга қўйилган мақсадга эришамиз», — дейди вазир.\nШундан сўнг вазир синф хоналарга кириб ўқувчиларга вазир дарсини ўтиб берди. Дарс давомида ўқувчиларга ўзлари учун ёрқин келажак яратишга бугундан ҳаракат қилишлари зарурлигини уқтирди:\n«Яхши касб эгаси бўлиш учун бугундан ўз устингизда ишлашингиз лозим. Бугун меҳнат қилсангиз, ўқисангиз ўз устингизда ишласангиз эртага албатта юксак марраларни забт этасиз», — деди Бахтиёр Саидов.\nБахтиёр Саидовнинг вилоят мактабларини ўрганиш жараёни давом этади.


07:08, 05.10.2019 // 27745\nАвтомобиллардаги пиёдаларни аниқлаш тизими самарасиз бўлиб чиқди\nАҚШ автомобиль ассоциацияси пиёдаларни аниқлаш тизимига эга турли автомобилларда бир нечта синов ўтказди ҳамда энг керакли пайтда тизим ишламай қолади, деган хулосага келди. Бу ҳақда Motor хабар берди.\nСиновларда Honda Accord, Tesla Модель 3, Toyota Camry ва 2019 йилда ишлаб чиқарилган Chevrolet Malibu иштирок этди. Дастлаб автомобиллар қоронғида синаб кўрилган. Аниқланишича, тизим куннинг қоронғи вақтида пиёдага нисбатан ҳеч қандай реакция билдирмаган. ЙТҲларда ҳалок бўладиган пиёдаларнинг 75 фоизи қоронғи вақтга тўғри келишини ҳисобга олганда, бу жиддий камчилик ҳисобланади.\nКейинги синовлар кундузги ёруғлик шароитида ўтказилган. Ҳар бир автомобиль бир нечта сценарийда синаб кўрилган: катта ёшли киши йўлнинг тўғри қисмида ёки бурилган жойида кесиб ўтиши, бола тўхтаб турган иккита автомобиль орасидан йўлга югуриб чиқиши, катта ёшли кишиларнинг йўл четида туриши.\nСутканинг пайти билан бир вақтда, автомобиль тезлиги ҳам муҳим рол ўйнайди. Масалан, пиёда билан тўқнашув соатига 30 километр тезликда юз берса, жиддий жароҳат олиши эҳтимоли 18 фоизни ташкил қилади. Агар тезлик соатига 15 километрга юқориласа, оғир жароҳат олиш хавфи 50 фоизни ташкил қилади.\nТизим кундузги вақтда соатига 30 километр тезликда яхши ишлаган. Бу ҳолатларда 40 фоиз тўқнашувнинг олди олинган. Бироқ боланинг югуриб чиқиши ҳолатида автомобиллар реакция билдиришга улгурмаган ва 89 фоиз ҳолатда авария юз берган. Бурилишдан сўнг дарҳол пиёда чиқиб қолган синовда бирорта ҳам машина тўқнашувнинг олдини ола олмаган.\nАссоциация экспертлари тизимларнинг замонавий автомобилларда қўлланилишини қўллаб-қувватлаган, чунки бу уларни такомиллаштиришга ва ҳақиқий йўл шароитларига мослаштиришга имкон беради.\nМаълумот учун, 2018 йилда Ўзбекистон йўлларида юз берган йўл-транспорт ҳодисалари оқибатида 2262 киши ҳалок бўлган (2017 йилда қурбонлар сони 2473 нафар эди). Уларнинг 1031 нафари пиёдалардир.\n07:13 Кеча // 108949\n22:41, 21.02.2020 // 92004\n21:09, 21.02.2020 // 86604\n18:10 Кеча // 86215\n21:56 Кеча // 80554


Буюк Британиядаги замонавий пенсия тизими кўпгина ривожланган давлатлардаги сингари кўп даражалидир. Чунончи халқаро ўлчовларга кўра ўта мураккаб ҳисобланади, ҳатто мажбурий пенсия таъминоти доирасида ҳам вариантларни танлаш имконияти кенг бўлади.\nБазавий миқдор. Унинг асосий элементи базавий давлат пенсияси (Basic State Pension, BSP) ҳисобланади. Ушбу пенсия суғурта бадаллари тўлови бўйича етарли йиллар сонини тўплаган 65 ёшдан ошган эркакларга ва 60 ёшдан ошган аёлларга берилади. Ходимнинг даромади белгиланган миқдордан юқори бўлса, у ушбу бадалларни тўлайди ва шу тариқа махсус суғурта стажига эга бўлади. Мазкур стажга қараб базавий пенсия миқдори аниқланади. Базавий пенсия белгиланган даражадан юқори бўлиши мумкин эмас. Узоқ йиллардан буён давлат пенсияси миқдори нархлар ошишига қараб индексация қилинган, бу жами пенсия тўловларида унинг улуши камайишига олиб келган.\nБазавий миқдор доирасида пенсия нафақасини ёки энг кам кафолатланган даромадни (Minimum Income Guarantee, MIG) олиш мумкин, у умумий солиқлардан молиялаштирилади. Нафақа пенсионернинг даромадларини текшириш асосида тайинланади. Олинадиган давлат, хусусий пенсиялар миқдори ва жамғармалар миқдори белгиланган миқдордан кам бўлса, қўшимча равишда белгиланган миқдордаги нафақа тайинланади.\nМазкур нафақа 60 ёшдан бошлаб тўланади. 2003 йилдан энг кам кафолатланган даромад пенсия кредитига (Pension Credit, PC) трансформация қилинади. Пенсия кредитининг асосий фарқли жиҳати шундан иборатки, бундай тўловлар 65 ёшдан бошлаб тўланади.\nИккинчи мажбурий миқдор. Шунингдек тақсимловчи ҳисобланади ва ходимнинг бадаллари ҳисобига молиялаштирилади. Базавий миқдорда тўланадиган пенсиядан фарқли ўлароқ, бунда пенсия миқдори ва тўланадиган бадаллар миқдори ўртасида бевосита боғлиқлик мавжуд. Иккинчи миқдор (устуворликлар мавжуд бўлмаганда) давлат пенсия дастури билан таъминланади, унда иш ҳақи мутаносиб равишда тўлаш назарда тутилган. Давлат пенсия дастурида иштирок этишни хоҳламаган ходим ундан чиқиши мумкин, лекин мазкур ҳолатда у қўшимча пенсия таъминотининг бирор-бир схемасида иштирок этиши шарт.\nДавлат пенсия дастури (State Earnings Related Pension Scheme, SERPS) профессионал пенсия тизимларида иштирок этмаганларнинг иш ҳақига боғлиқ бўлган пенсияни таъминлаш мақсадида яратилган. 2002 йилдан бошлаб пенсия дастури «Иккинчи давлат пенсияси» (State Second Pension, S2P) дастури билан босқичма-босқич алмаштирилмоқда, у кичик даромад оладиган шахслар ва ногиронлар учун пенсиянинг муносиб миқдорини таъминлаб бериши лозим. Амалиётнинг кўрсатишича, кам даромад топадиган фуқаролар давлат пенсия дастурида қолишни афзал кўрган бир пайтда ёшлар ва даромади юқори бўлган фуқаролар давлат пенсия тизимидан қўшимча тизимга ўтишмоқда.\nМажбурий пенсия схемалари билан таъминловчи ўртача тайинлаш коэффициенти 47,6%ни ташкил этади.\nЯкка тартибда жамғариш\nҚўшимча пенсия таъминоти. Буюк Британияда хусусий пенсияларни тайинлашнинг кўпгина турлича усуллари мавжуд. Профессионал пенсия тизимлари кенг тарқалган. Ходимлар иш берувчилар билан жамоа шартномаларини тузадилар, уларга асосан пенсия таъминоти учун бадаллар ажратилади ва пенсия тўлови шакллантирилади. Кўпгина профессионал пенсиялар белгиланган тўловлар механизмидан фойдаланадилар, янги тўлов миқдори охирги иш ҳақининг муайян улушига мос келади. Бироқ бадаллар миқдори белгиланган схемадан ҳам фойдаланилади – уларда нафақа миқдори амалда пенсия расмийлаштирилганда маълум бўлади ва бадаллар, инвестиция даромади, пенсияга чиқиш ёшига боғлиқдир. Фуқаро шахсий пенсиялар тизими ёрдамида пенсияни жамғариши мумкин, бу тизим бадаллар миқдори белгиланган ҳолда шахсий жамғариб бориладиган пенсия ҳисобварағига асосан фаолият юритади.\nБуюк Британияда аҳолининг қўшимча пенсия таъминоти бўйича хизматчиларни шахсий суғурталашдан тортиб профессионал схемалар бўйича пенсия таъминотигача бўлган хизматларни кўрсатадиган суғурта компаниялари пенсия таъминоти тизимида муҳим роль ўйнамайди.\nҚўшимча пенсия таъминоти пенсияларни сезиларли даражада табақалаштиради: энг бой пенсионерлар учун мажбурий ва ихтиёрий схемалар бўйича пенсия тайинлашнинг суммар коэффициенти («юқори» 5%) 87%ни, энг камбағаллар учун эса («қуйи» 5%) – фақатгина 21%ни ташкил этади.


Ижодкорлар бирлашган қизғин давра » MUZAFFAR.UZ\nИжодкорлар бирлашган қизғин давра\n“ЁНАЁТГАН ТИРИК ҲАЙКАЛЛАР” китобининг тақдимоти.\nАлишер Навоий номидаги Ўзбекистон Миллий кутубхонасида таниқли журналист, адиб Музаффар Муҳаммадназарнинг “Ёнаётган тирик ҳайкаллар” номли китобининг тақдимоти бўлиб ўтди. Тадбирда таниқли шоир ва ёзувчилар, машҳур актёр-актрисалар хамда хонандалар, ёш ижодкорлар, шунингдек, ОАВ вакиллари иштирок этишди.\nЎзбекистон Ёзувчилар уюшмаси аъзоси, Ўзбекистонда хизмат кўрсатган маданият ходими, адиб - Абдуқаюм Йўлдошев, Ўзбекистон Ёзувчилар уюшмаси аъзоси, Ўзбекистонда хизмат кўрсатган маданият ходими, шоира - Зулфия Мўминова, Филология фанлари номзоди, доцент - Раҳимжон Жуманиёзов, хамда кўпгина таниқли ижодкорлар адибнинг ижодий фаолияти ва ҳарактери, ўз ишига содиқлиги, ҳаракатчанлиги, Ватан учун куйиб, вақтини аямай меҳнат қилаётгани ҳақида сўзлашди. Музаффар Муҳаммадназар ўзининг адабиётдаги илк қадамлари, ижодий фаолияти ҳақида гапирадиган бўлсак, жуда ҳам тиришқоқ, меҳнатсевар, сайтларда жуда фаол, воқеалар жараённи суратга олиб ёритувчи ҳақиқий журналист.\nЖонли суҳбат тарзида ўтган тадбир иштирокчилари Музаффар Муҳаммадназарни илҳомлантирувчи сўзлар, унинг ижодида янада парвозлар тилашди. Илк китоби барчага хурсандчилик кайфият олиб келди.\nУшбу китобда ҳикоялар, суҳбатлар, ва шеърлар ўрин олган. Унда тарихий фактлар бадиий тўқималар асосида қизиқарли ва ҳаётий тарзда ифодаланган. Ўқувчи мутолаа чоғида панд-насиҳатлардан ва ўгитлардан керакли хулосалар чиқариши шубҳасиз.\nШунингдек, Музаффар Муҳаммадназарнинг ҳаракатлари, айниқса, ижтимоий тармоқларда Ўзбекистоннинг санъатини, маданиятини, адабиётини бутун дунёга танитишда ўз ҳиссасини қўшмоқда. Ёш авлоднинг тафаккурини, дунёқарашини юксалтиришда, она Ватани ва халқига муҳаббат уйғотиш мақсадида болани ёшлигидан тарбиялашда китобхонлик энг муҳим эканини таъкидлаб ўтилди. Хозирги замонавий адибларимизни, актёр ва актрисаларнинг фаолиятини ёритишда ҳам жуда фаол журналист. Ёшларимизга, ёш китобхонларга замонамиз қаҳрамонлари Абдуқаюм Йўлдошев, Хосият Рустамова, Қўчқор Норқобил, Зулфия Мўминова, Сирожиддин Рауф, Мунаввара Усмонова, Бобур Бобомурод, Ботиржон Эргашевнинг сара шеърлари ва асарларини ёш китобхонларга ўқишни тавсия қилиб боради. Ижодкорлар давраси жуда қизғин бўлиб, барчада самимий ва эсда қоларли таассурот қолдирди.\nМунира РАМАЗОНОВА, Ўзбекистон Ёзувчилар уюшмасининг тарихий музейи бошлиғи, журналист.\nЁНИБ ЯШАЁТГАН ИЖОДКОРНИНГ КИТОБ ТАҚДИМОТИ\n“Ёнаётган тирик ҳайкаллар” китоби тақдимоти\nУстозларимга миннатдорчилик мактуби\n92-мактабдаги ижодий учрашув\n“Ёнаётган тирик ҳайкаллар”


Жаҳонгир Отажоновнинг лицензияси тугатилди - Darakchi\nМАДАНИЯТ 14.10.2019, 11:46\nКейинги пайтларда айрим санъаткорлар ўзбошимчалик билан иш тутиб келаётгани сабаб, уларнинг юриш-туриши, кийиниш маданияти, сўзлашуви, яъни муомала маданиятида миллий ўзлигимизга ёт бўлган ҳолатлар яққол кўзга ташланиб қолмоқда. Хонандаларда хулқ одоби бирламчи бўлмас экан, ҳар қандай истеъдод ва маҳоратли ижро ҳам иккинчи даражали бўлиб қолаверади. Чунки хонандалар халқ назаридаги инсон бўлганлиги боис уларга айниқса, ёшлар эргашади, андоза олади. Уларнинг ҳар бир хатти-ҳаракати эл назарида бўлади.\nCўнгги вақтларда Жахонгир Атажанов ана шундай масъулиятни бироз унутиб қўйди, десак хато бўлмайди. Жорий йилнинг май ойи яъни муборак Рамазон ойида ижтимоий тармоқларда хонанда Жахонгир Атажанов томонидан санъаткор одобига, миллий урф-одатларимиз ва одоб-ахлоқ қоидаларига тўғри келмайдиган номуносиб ҳаракатлар кузатилганди. Бу шунчаки ўзини кўз-кўз қилиш мақсадидами ёки бошқа мақсаддами, барибир ижтимоий тармоқлардаги бундай кўриниш ёшлар орасида, жамоатчилик ўртасида санъат аҳли тўғрисида салбий фикр уйғотмасдан қолмаган эди.\nШунга қарамай, хонанда Ж.Атажанов жамоатчилик эътирозидан тўғри хулоса чиқариш ўрнига ижтимоий тармоқ орқали чиқиш қилиб, “Олларинг мани лицензиямни, маза қилларинг, агар шу билан маданиятли бўлсаларинг. Ман хурсанд бўламан... халқ маданиятли бўлиб кетиб қолса шу билан...” қабилида турли фикрлар билдирди. Хонанданинг ушбу чиқиши ижтимоий тармоқ орқали ёшлар орасида ва жамоатчилик ўртасида салбий фикр уйғотмасдан қолмади. Хонанда ўзининг маънавий қадриятларимизга мутлақо ёт бўлган бу каби номуносиб ҳаракатлари орқали Муассаса билан тузилган лицензия битими талаб-шартларини мунтазам равишда бузиб келмоқда.\nЮқоридагиларни инобатга олиб, “Ўзбекконцерт” Давлат муассасаси лицензиат Ж.Атажанов билан тузилган лицензия битимида мавжуд талаблар ва шартлар мунтазам равишда бузилганлигини инобатга олиб, “Фаолиятнинг айрим турларини лицензиялаш тўғрисида”ги Ўзбекистон Республикаси Қонунининг 23-моддаси ҳамда Ўзбекистон Республикаси Вазирлар Маҳкамасининг 2015 йил 9 декабрдаги 354-сон Қарорининг 1-иловаси билан тасдиқланган Низомнинг 37-бандига асосланиб, Атажанов Жахонгир Сапарбаевич номига концерт-томоша фаолиятини амалга ошириш ҳуқуқи учун берилган АА-серияли, 7422-сон лицензиянинг амал қилиши 2019 йил 14 октябрь кунидан тугатилади. Шу ўринда хонанда Ж.Атажоновга концерт-томоша, тўй-юбилей ва бошқа тантаналарда лицензиясиз фаолият кўрсатиш қонунчиликка асосан жавобгарликка тортилишини эслатиб ўтди.\nШу билан бир қаторда, барча санъат аҳлини ижтимоий тармоқларда санъаткор одобига зид турли хил бемаъни сўзларни тарқатмаслик, жамоатчилик ўртасида санъаткорларга нисбатан ноўрин муносабат шакллантирилишига йўл қўймасликлари борасида огоҳлантирди.\nЎзбекистон Ёзувчилар уюшмаси аъзоси, шоира вафот этди


Мактаб ўқувчилари учун тв- дарслар тўртта телеканал орқали эфирга узатилади\n“Ёшлар” телеканалида — 1-4 – cинф, “Оилавий” телеканалида – 5-8-синф, “Маданият ва маърифат” телеканалида – 9-11- синф ўқувчилари учун, “Дунё бўйлаб” телеканалида эса барча амалий фанлардан телевизион дарслар бериб борилади.\nБу ҳақда Халқ таълими вазири ўринбосари Дилшод Кенжаев маълум қилди.\n“Ўқувчиларнинг карантин таътилидаги вақтларини мазмунли ўтказиш ва ўқув дастурида белгиланган билимларни ўз вақтида ўзлаштиришлари мақсадида Ўзбекистон миллий телерадиокомпанияси билан ҳамкорликда телевизион дарсларни тасвирга олиш ишлари бошланган.\nТелевизион дарсларни тасвирга олишда имконияти чекланган болаларни ўқитиш ҳам инобатга олинган. Барча дарс машғулотлари кар ва заиф эшитувчи болажонларга ҳам тушунарли бўлиши учун сурдопедагог ҳамда сурдо таржимонлар томонидан синхрон равишда таржима қилинмоқда. Кўзи ожиз болалар эса телевизион дарс машғулотларини овозли эшитиб, тушуниб олишларига имкон яратилади. Бу жараёнга соҳа мутахассислари жалб этилган.\nТелевизион дарслар икки тилда (ўзбек ва рус) тасвирга олинмоқда. Шу билан бирга, Қорақалпоғистон Республикасида маҳаллий телеканали орқали қорақалпоқ тилида телевизион дарслар ҳам тайёрланмоқда. Қолган тилларда ( қозоқ, қирғиз, туркман, тожик) зарурат туғилганда, албатта, маҳаллий телеканаллар билан ҳамкорликда телевизион дарслар тайёрланади”, деди Кенжаев 22 март кунги брифингда.\nДилшод Кенжаевнинг таъкидлашича, теледастурлар, яъни дарслар жадвали ва эфир вақтлари кейинги ҳафта 26 мартдан бошлаб анонс шаклида эълон қилинади.\nВазир ўринбосари масофавий таълимда фойдаланиш мумкин бўлган қўшимча интернет ресурслари ҳақида ҳам ахборот берди.\n“Халқ таълими вазирлигининг расмий веб сайтида kundalik.com ҳамда “ онлайн мактаб” электрон портали орқали ҳам видео дарсларни кузатиб бориш мумкин.


Тулада ўзбеклар қулдай ишлатилаяпти « O'zbekiston ERK Demokratik Partiyasi\n08 June 2013 - 12:03\n– Кеча телефон қилган эдик. Подмосковьеда эдик. Жиянларим бор эди. 50-60 та бола эканда қисқаси. 4-5 та жияним далада ишлагани кетган эди Москвага. Шуни олиб кетгани борсак, паспортини бермаяпти. Проблема бўлиб ëтибди. Сизлар отделениеларга телефон қилиб, ëрдам берасизларми?\n– Пушинский район Ивановка қишлоғи. Уч ой олдин келишган далага ишлагани. Ўзбекистондан биттаси сотиб юборганми буларни… Чегарадан Газелга чиқиб келиб, булар октябргача ишлаши керак экан. Октябрда ойига 100 доллардан пул берар экан. Ҳозир у болаларнинг мазаси йўқ. Овқатлари чатоқ, дейди. Ошқозони оғрияпти. Тушунтириб бўлмаяпти. “Паспорти йўқ, кетса кетаверсин”, дейди.\n– Паспортини уч ой олдин регистрацияга берган экан. Регистрация ҳали ҳам йўқ. Паспортни кимга берганини, телефонини ҳам билмайман, дейди. Ўйин қилаяпти-да у. “Октябр-ноябргача ишлайсан. Кейин паспортни берамиз” дейди.\n– Корейс хотин бор экан Ли деган. Натали деб қўйишар экан. “Қаëққа борсанг, боравер. Хоҳласанг полицияга, хоҳласанг, УФМСга бор” деяпти. Пушиново районида 200-300 ўзбек палаткаларда яшаб ишлаб ëтибди. Ит ëтиш, мирза туриш. Қўй ҳам ундан яхши қўйхонада ëтади. Кўрсангиз, сасиб ëтибди. Уч-тўрт ойдан бери ювинмаган. Сасиб кетган гўшт олиб келади, вақти ўтиб кетган нон олиб келади, деяпти. Чой сўрасак, сотади, дейди. Ëзиб қўяди, октябрда ҳисоблашамиз, деб айтади, дейди.\n– Ишлатиш учун. “Қочиб кетмасин болалар” деб олиб қўйган.\n– Бордик. Кеча битта ўзим бордим. Милицияга борганда: “Тушунтириш хати ëзади”, дейди. У тушунтириш хати ўрталарида. Кетганимиздан кейин йиртиб юбораверади. У ерда собиқ участковой бор экан Борисов деган. Натали дегани ўшанга: “Борисов, у меня проблема” деб телефон қилаяпти-да.\n– Пока биз у нимани билмадик.\n– 18 та бола бор ўша Наталининг қўлида. Зўрлаб ишлатаяпти. Эрталаб соат 5да туришади, кечқурун соат 9 гача, дейди ўзини Аҳмад деб таништирган ўзбекистонлик.\n– Қисқаси бу ердан ҳеч қаëққа чиқиш мумкин эмас.\n– Мен ишлашга мажбурлаяпманми? Мен кимни ишлашга мажбурлаяпман. Номма-ном айтинг. Сиз билан суҳбатимиз қовушмаяпти….


Покистон-Ўзбекистон: эришилган ва эришилмаган марралар\nТошкентга уч кунлик расмий ташриф билан келган Покистон бош вазири Шавкат Азиз Ўзбекистон президенти Ислом Каримов томонидан қабул қилинди ва бошқа расмийлар билан музокаралар ўтказди.\nШ.Азиз ҳамкасби Шавкат Мирзиёв билан икки давлат ўртасидаги ҳар томонлама ҳамкорлик масалаларига бағишланган анжуманда иштирок этди ҳамда Ўзбекистон ва Покистон ўртасида савдо – сотиқ ва транспорт соҳасидаги ҳамкорликка оид шартномага имзо чекди.\nПокистон томони қўшма лойиҳаларни молиялаштиришни осонлаштириш мақсадида Тошкентда Покистон миллий банки филиалини очишни ҳамда Ўзбекистон маҳсулотлари экспорти ва импорти учун айни пайтда қурилаётган Гвадар портидан фойдаланишни таклиф қилди.\nЖурналистлар билан учрашган Ш.Азиз Покистон томони Ўзбекистон билан, айниқса, энергетика соҳасида ҳамкорлик қилишдан манфаатдор эканини билдирди.\n“Покистон иқтисодиёти ўсиб борган сайин энергияга бўлган эҳтиёжимиз ортяпти. Ўзбекистон газ экспорт қилади. Покистон эса Ўзбекистондан газ ва электр энергиясини сотиб олишни истайди”, - деди Шавкат Азиз.\nЎтган йили Покистон ва Ўзбекистон ўртасида кичик ва хусусий тадбиркорликни қўллаб-қувватлашга оид ҳукуматлараро келишув имзоланган эди. Гарчанд бу давлатлар ўзаро муносабатлар даражасига ижобий баҳо бераётган эса-да, шу вақтгача улар ўртасидаги савдо-иқтисодий ҳамкорлик соҳаларида жиддий ютуқлар кўринмайди.\nЎзбекистон Ташқи ишлар вазирлигидан олиш мумкин бўлган энг охирги маълумотларига кўра, 2005 йилда Ўзбекистоннинг Покистонга экспорти атиги 300 минг долларни ташкил этди. Ялпи товар айрбошлаш миқдори эса 5,5 миллион доллардан салгина ошди. Бугунги кунгача товар айрбошлаш ҳажми йилига 10 миллион доллардан ошмай келганини кўриш мумкин.\nЎтган йиллар давомида хавфсизлик ва террорчиликка қарши кураш масаласи бу давлатлар ўртасидаги муносабатларнинг асосий йўналиши бўлиб келди. Бугун ҳам бу масалада Покистон Ўзбекистоннинг ишончли шериги бўлиб қолмоқда. 2001 йилдан буён Покистонда Ўзбекистон исломий ҳаракатининг кўпгина аъзолари ва бу ташкилотга аъзоликда гумон қилинганлар ушланиб Ўзбекистон хавфсизлик кучларига топширилди.\n2002 йил 6 март куни Ўзбекистон ва Покистон ўртасида экстрадиция тўғрисидаги шартнома кучга кирганди. Ўтган йилдан эса улар ўртасидаги халқаро террорчиликка қарши кураш бўйича ҳукуматлараро шартнома ҳам амал қила бошлади. Айнан шу келишувларда Покистон ҳудудида беркиниб юрган ўзбекистонликларни мунтазам равишда ушлаш ва Ўзбекистонга топшириш назарда тутилган. Аммо охирги пайтларда Покистоннинг ўзбекларни экстрадиция қилаётгани борасида хабарлар камайгандек. Афтидан, давлатлар ўртасида ҳамкорликнинг энди янги иқтисодий асослари изланмоқда.\n“Бу сафарим Ўзбекистон ва Покистон ўртасидаги мустаҳкам муносабатларни янада кучайтиради ва ўзаро ҳамкорлигимизнинг янги саҳифасини очади”, - деди Шавкат Азиз.


Буни ҳамма билиши керак: КИБЕР ХАВФСИЗЛИК НИМА? - AUZ.UZ\nБуни ҳамма билиши керак: КИБЕР ХАВФСИЗЛИК НИМА?\nҲеч ҳисоблаб кўрганмисиз, кун давомида неча бор интернет тармоғига кирасиз? Кўпчилик уйқудан уйғонибоқ, телефонини қўлга олиб, ижтимоий тармоқларга кўз ташлайди, тунда уйқуга кетиш олдидан глобал тармоқда яна “сайр” қилмасдан кўзини юммайди. Шундай эмасми? Янгиликлардан, воқеа-ҳодисалардан бохабар бўлар эканмиз, дарҳол уни танишларга жўнатамиз.\nЮртимизда ахборот коммуникация технологиялари ривож топгани сари, унинг афзаллиги ва қулайликларидан фойдаланиш билан бир қаторда, ахборот хавфсизлигини таъминлаш долзарб масалага айланиб бормоқда. Ҳаётимизга киберхавфсизлик тушунчаси кириб келди. Киберхавфсизлик бу – тасодифий ва атайин қилинган ахборий ҳужумлардан ҳимояланиш демакдир. У кўп қиррали фаолият соҳаси бўлиб, унга фақат тизимли ва комплекс ёндашув муваффақият келтириши мумкин.\nУшбу тизимнинг мукаммал бўлмаганлиги оқибатида бир неча ўн йиллар давомида АҚШ, Германия, Россия, Эрон ва Украина давлатларининг ахборот тизимларига киберҳужумлар амалга оширилган.\nФуқароларни киберхужумлардан ҳимоялаш учун оммавий ахборот воситаларида, ахборот тарқатувчи қурилмаларда ва электрон пул ўтказмалари жараёнларида ҳимояловчи код (парол)лар воситасида фойдаланиш зарур. Ушбу код сир сақланиши, қурилмалардаги антивирус дастурлари доимий равишда фаоллаштириб борилиши керак.\nРақамли иқтисодиётга аста-секин ўтаяпмиз. Маълумотларни сақлаш, етказиш ва қайта ишлашда хавфсизлик ва барқарорлик муҳим омил ҳисобланади. Бу борада, айниқса, давлат органлари ходимларидан маъсулият ва эътибор талаб этилади. Ташкилотлараро ҳамда ходимлар ўртасида маълумотлар алмашиш жараёнида телеграмм ижтимоий тармоғидан фойдаланишдан бутунлай воз кечиш керак. Бунинг ўрнига uz домени остидаги сайтлар ва почталардан фойдаланган маъқул. Интернет тармоғидан келаётган маълумотлар оқимининг ҳаммасиниҳам ҳаққоний деб бўлмайди. Чет элларнинг ўзига оҳанграбодай ром этувчи бўлар-бўлмас сайтларига “бош суқмаганингиз” маъқул.\nАҳоли, ёшлар ўртасида, жамоаларда киберхавфсизлик мавзусидаги семинарлар ташкил этиш лозим. Бу каби тадбирлар дастур бузувчи(хакер)ларнинг мунтазам равишда бўлиб турадиган кичикхужумларини бартараф этишга ёрдам беради.\nвилоят Иқтисодий тараққиёт ва камбағалликни қисқартириш бош бошқарма ахборот технологиялари ва хафсизлиги бош мутахассиси


Камончиларимиз учун “Мустақиллик кубоги” баҳслари бошланди / Olamsport.com\n25 авг 07:48\nКамончиларимиз учун “Мустақиллик кубоги” баҳслари бошланди\nТеглар : Камондан отишМустақиллик кубоги\nЎзбекистон Республикаси Мустақиллигининг 29 йиллигига бағишлаб кўпгина спорт турлари бўйича мусобақалар давом этмоқда.\nКеча ана шундай турнирлардан бири камондан отиш спорти бўйича бошланди. Мусобақа давлатимиз мадҳиялари садоси остида тантанали очилиш маросими билан старт олди. Тадбирда МОҚ президенти Рустам Шоабдураҳмонов, Ўзбекистон камондан отиш федерацияси раҳбарияти, спортчи ва мураббийлар иштирок этишди.\nЎзбекистон камондан отиш федерацияси раиси Отабек Имамов очилиш маросимида мусобақани очиқ деб эълон қилгач, спортчилар чигалёзди машқларини бошлаб юборишди. Мусобақа давомида МОҚ раҳбари ҳам ўз фикрларини билдириб ўтди.\n“Авваламбор, мана шундай юқори савиядаги мусобақани ташкил қилишда жонбозлик кўрсатган федерация мутасаддилари, спортчи ва мураббийларга миннатдорчилик билдирамиз. Биз онлайн тизимга мослашиб бўлдик ва шу тартибда ишлашда давом этамиз. Вазият шуни тақозо қилар экан, онлайн мусобақаларда куч синашамиз. Жисмоний тарбия ва спорт вазирлиги билан келгусида ўқув-машғулот йиғинларини ташкил қилиш борасидаги таклифларингизни кутиб қоламиз. Бирлашиб, барча мақсадларни, албатта, амалга ошира оламиз”, – деди Рустам Шоабдураҳмонов.\nТаъкидлаш жоиз, мусобақа 2 кунга мўлжалланган бўлиб, бугун саралаш баҳслари, эртага эса финал беллашувлари ўтказилади. Саралаш босқичида Тошкент шаҳри, Самарқанд ва Фарғона вилоятларидан 20 нафардан зиёд спортчи ғолиблик учун курашга киришди.\nТошкентда Ўзбекистон кубоги бошланди + ФОТО 0


у ҳар жабҳада кўзга ташланади\n"Регистон плаза" меҳмонхонасида шаҳар хотин-қизлар қўмитасининг ҳисобот-сайлов конференцияси бўлиб ўтди.\nКонференцияни Ўзбекистон Республикаси Хотин-қизлар қўмитаси бошқаруви аъзоси Ж. Сайфиддинова олиб борди. Анжуманда шаҳар ҳокимининг ўринбосари, хотин-қизлар қўмитаси раиси З. Раҳмонова Ўзбекистон Республикаси Президентининг 2018 йил 2 февралдаги "Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида"ги фармони ижросини таъминлаш борасида шаҳар хотин-қизлар қўмитаси фаолияти ҳақида маъруза қилди.\nМаърузачи Ўзбекистон Республикаси Президентининг юқорида тилга олинган фармони ижроси юзасидан шаҳар хотин-қизлар қўмитаси томонидан амалга оширилган тадбирлар, олиб борилаётган кенг кўламли фаолияти юзасидан ҳисобот берар экан, мақсад, энг аввало, хотин-қизларнинг ижтимоий-сиёсий фаоллигини ошириш, ҳуқуқ ва манфаатларини қонуний ҳимоялаш, уларга муносиб меҳнат ва турмуш шароити яратиш, қобилият ва салоҳиятини рўёбга чиқариш лозимлигини таъкидлади. 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар шаҳар хотин-қизлар қўмитаси фаолиятининг бош йўналиши, деб белгиланган. Стратегияда ижтимоий-сиёсий аҳамиятга молик тадбирларни амалга оширишнинг аниқ дастури ишлаб чиқилганлиги бугунги кунда тўпланиб қолган бир қатор муаммоларни ҳал этишга имкон яратди.\nАйни пайтда шаҳарда 263 та хотин-қизлар бошланғич ташкилоти ташкил этилган бўлиб, улар ўз сафига 9800 нафардан ортиқ аъзоларни бирлаштирган. Бевосита бошланғич ташкилотларнинг таклиф ва ташаббуси асосида оила, маҳалла, шунингдек, меҳнат жамоаларида хотин-қизлар билан ишлаш, маънавий-ахлоқий қадриятларни мустаҳкамлаш чоралари кўриляпти. Бу борада 207 нафар фаол хотин-қиз алоҳида суҳбатдан ўтказилиб, маҳаллаларда хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассис сифатида иш олиб бормоқдалар.\nАнжуманда хотин-қизлар ўртасида жиноий ҳаракатларнинг олдини олиш, маънавий-ахлоқий тарбияни кучайтириш билан боғлиқ муаммолар ўртага ташланиб, уларни ҳал этиш юзасидан амалий таклифлар билдирилди.\nАнжуманда вилоят ҳокимининг ўринбосари, хотин-қизлар қўмитаси раиси Ҳ. Шодиева, шаҳар ҳокимининг ўринбосари Т. Набиев, меҳнат фахрийси Д. Носирова, шаҳар тиббиёт бирлашмаси хотин-қизлар бошланғич ташкилоти етакчиси Д. Собирова ва бошқалар сўзга чиқиб, шаҳар хотин-қизларини уюштирган бош ташкилот фаолияти ҳақида фикр юритдилар, муаммоларга масъулларнинг эътибори қаратилди. Шунингдек, Ўзбекистон Республикаси Хотин-қизлар қўмитасининг янги таҳрирдаги Низоми лойиҳаси ҳақида таклифлар билдирилди.\nАнжуманда ташкилий масала кўрилди. З. Раҳмонова шаҳар хотин-қизлар қўмитасининг раиси этиб қайта сайланди. Анжуман иштирокчилари шаҳар хотин-қизлар қўмитасининг Назорат-тафтиш комиссияси таркибини ҳамда вилоят хотин-қизлар қўмитаси конференциясига борадиган делегация аъзоларини тасдиқлашди. Фаол хотин-қизларга шаҳар хотин-қизлар қўмитасининг фахрий ёрлиқ ва эсдалик совғалари топширилди.\nМуаллиф: Сарвара АБДУРАҲМОНОВА\n10.10.2018 123 № 79 Жамият ва ҳуқуқ


Ўзбекистонда амнистия қарори билан афсус-надомат қилган жиноятчилар озодликка чиқарилмоқда\n19:55 / 01.11.2016\nЎзбекистон Республикаси Конституциясида қайд этилганидек, ҳар ким эркинлик ва шахсий дахлсизлик ҳуқуқига эга. Бу кафолат туфайли биз ҳар куни осуда тонгда оиламиз бағрида нонушта қиламиз. Хотиржам ишга отланамиз, ўйлаган режаларимизни амалга оширамиз. Бу бахтли ҳаёт кафолатидан доим баҳраманд бўлиш учун биз зиммамиздаги бурч ва масъулиятимизни амалга оширишимиз, қонунларга қатъий риоя этишимиз шарт, дейилади ЎзА сайтидаги мақолада.\nАкс ҳолда тошкентлик Хатирян Гаитовага ўхшаб адашиб қолиш ҳеч гап эмас. Гарчи бу аёл қонунларни яхши билган, уни ҳатто бошқаларга ўргатадиган ҳуқуқшунос бўлса-да, уни четлаб ўтаман, деб қаттиқ адашди. Нотариус лавозимида ишлаётган Х.Гаитова ҳужжатларни сохталаштиришдек жиноятга бош қўшгани учун тўрт йил муддатга озодликдан маҳрум этилди.\nЎзбекистон Республикаси Олий Мажлиси Сенати томонидан 2016 йил 12 октябрда қабул қилинган “Ўзбекистон Республикаси Конституцияси қабул қилинганлигининг йигирма тўрт йиллиги муносабати билан амнистия тўғрисида”ги қарор билиб-билмай адашган, қилмишидан тўғри хулоса чиқарган кишилар учун катта имконият яратди. Қарор моҳиятида халқимизга хос кечиримлилик, бағрикенглик, инсонпарварлик тамойиллари муҳим ўрин тутган бўлиб, унда биринчи навбатда аёллар, жиноят содир этган вақтда 18 ёшга тўлмаган шахслар, 60 ёшдан ошган эркаклар, чет эл фуқаролари, ногиронларни жазодан озод қилиш назарда тутилган.\nХусусан, Тошкент вилоятининг Зангиота туманида жойлашган жазони ижро этиш муассасасида қарор ижросини таъминлашга оид бўлиб ўтган очиқ суд мажлисида маҳкума Х.Гаитовага нисбатан амнистия актини қўллашга оид иш кўриб чиқилди. Суд, прокуратура, ички ишлар идоралари масъул ходимлари билан бир қаторда иштирок этган сенаторлар, депутатлар, фуқаролик жамияти институтлари вакиллари маҳкума билан очиқ мулоқот қилиб, унинг чин кўнгилдан пушаймонлиги, хатосидан тўғри хулоса чиқарганини инобатга олиш лозимлигига эътибор қаратди. Суднинг ажрими эълон қилинди: Х.Гаитова амнистия актига асосан жазодан муддатидан олдин озод этилди.\nСуднинг ажримига мувофиқ жазодан озод этилганлардан яна бири Ўрта чирчиқлик Феруза Нурматова. У ёш қизларни алдаш йўли билан мамлакатдан чиқариб, одам савдоси қурбони бўлишига сабаб бўлган. Бу тубан қилмиши билан у аёл, она деган муқаддас номга доғ туширибгина қолмай, ўз фарзандларини қаровсиз қолдиришга, панжара ортида ўтиришига тўғри келди. Бу ерда у қаттиқ янглишганини, ҳаётда пулдан муҳимроқ, азизроқ нарсалар борлигини тушуниб етди.\n– Дунёда озодликдан улуғроқ неъмат йўқ экан, – дейди Ф.Нурматова. – Шу неъмат туфайли биз фарзандларимиз қуршовида бахтли ҳаёт кечирарканмиз. Ҳукуматимиз мен каби адашганларни афв этиб, тўғри йўлга тушишимиз учун имконият берди. Энди фақат ҳалол меҳнат билан эл-юртга фойда келтираман.\n– Уч йилга озодликдан маҳрум этилгандим, – дейди навоийлик Шаҳноза Қурбонова. – Давлатимизнинг мен каби адашганларга ғамхўрлик кўрсатиб, айбимизни афв этгани учун қисқа муддатда озодликка чиқяпман. Аслида аёл нафақат оилада, балки жамиятда ҳам ўз ўрнини йўқотмаслиги, бунинг учун фақат ҳалол меҳнат қилиши кераклигини кеч бўлса-да, англадим.\nҚарор ижросини таъминлаш жараёнида жазони ўташ жойларидан озодликка чиқарилганларнинг ижтимоий-маиший таъминоти ва уларни ишга жойлаштириш масалаларига алоҳида эътибор қаратилмоқда. Уларда меҳнат шароитига кўникма ҳосил қилиш учун барча имконият ишга солинмоқда. Ҳокимликлар ҳузуридаги махсус комиссиялар, ижтимоий кўникма марказлари томонидан уларга ижтимоий-маиший, моддий ёрдам кўрсатилмоқда, деб якун ясалган мақолада.\nОлий Мажлис Ўзбекистон амнистия акти


Қирғизистонликлар шахсий мулкини қурол билан ҳимоя қилиши мумкин\n07 май 2021, Тошкент вақти: 11:32\nҚирғизистон президенти Алмазбек Атамбаев фуқароларга ўз уйи ёки шахсий мулкига кириб, хавф туғдирганларга нисбатан қурол ишлатиш мумкинчилигини берувчи қонунга имзо чекди.\nЖўғўрқу Кенеш депутати Феликс Қулов бошчилигидаги қонун ташаббусчиларининг айтишича, сўнгги пайтда давлат мулки етарлича мухофаза қилинаётган бўлса-да, шахсий мулк ҳимоясига кўп эътибор берилмаётир.\nПарламент депутатлари ҳар бир фуқаро шахсий мулкини ўз ҳаётидай ҳимоя қилиш ҳуқуқига эга эканини айтмоқдалар.\nРасмий статистикага кўра, пойтахт Бишкекнинг ўзида 12 мингдан ошиқ кишида ўқ отар қурол учун лицензия бор. Уларнинг қўлида 18 минг қурол борлиги айтилади.


Вардоқ вилоятида ҳоким кортежига ҳужум қилинди\n22 октябр 2021, Тошкент вақти: 11:57\nАфғонистоннинг марказий Вардоқ вилоятида содир этилган портлашда ҳукумат қўшинларининг тўрт аскари нобуд бўлди.\nМаҳаллий расмийларга кўра, йўл четига ўрнатилган бомба мосламаси Вардоқ вилояти ҳокими Муҳаммад Ҳалим Фидоий кортежи ёнида портлатиб юборилган. Портлашдан сўнг жангарилар расмийлар кетаётган машиналарга қарата ўқ узганлар. Айтилишича, Вардоқ вилояти ҳокими жангарилар ҳужумидан омон қолган.\nАйни пайтда Толибон ҳаракати мазкур ҳужум учун масъулиятни ўз зиммасига олиб, унда хавфсизлик кучларининг саккиз ходими нобуд бўлганини маълум қилди.


ББС меҳмони – адабиётшунос олим Ботир Норбой | Ҳаёт ва Ижод\nPosted in Суҳбатлар\nБотир Норбой – Ўзбек мухолифати 1980 йилларда норасмий ҳаракат сифатида фаолиятини бошлашидан олдин ҳам ўзининг мухолиф қарашларини расмий доираларда изҳор этиб бошлаган зиёли.\nУ 1947 йилда Хива шаҳрида туғилган.\n1971 йилда Ўзбекистон Миллий университети(собиқ Тошкент Давлат университети)нинг филология факултетини тугатган ва Тошкентдаги Ғафур Ғулом нашриётида фаолият юритган.\nМихаил Горбачёвнинг қайта қуриш, ошкоралик сиёсатидан руҳланган зиёлилар қаторида Ботир Норбой ҳам 1930 йилларда қатағон қилинган истеъдодли ўзбек ижодкорлари Чўлпон ва Фитратнинг асарларини нашр этиш керак, деб ҳисоблайди ва Ўзбекистон коммунистик фирқаси раҳбариятининг мафкура сиёсатини минбарларда ошкора танқид қилади.\nТошкентда ташкил этилган ”Оролни асраш қўмитаси”нинг фаоли сифатида Орол денгизининг қуриб бораётгани оқибатлари ва Оролни қутқариб қолиш зарурлиги ҳақида жамоатчиликни огоҳ этиш ҳаракатларида фаол иштирок этади.\n”Москвадаги Сув вазирлигида махсус мажлис ташкил этиб, сизлар Оролни қуритдингиз, деб СССР вазирларига дўқ-пўписа ҳам қилганмиз”, деб эслайди Ботир Норбой.\nНорасмий ҳаракат сифатида фаолият бошлаган ”Бирлик”нинг сафига Ботир Норбой биринчи кунлариданоқ қўшилади.\nБотир Норбой ”Бирлик” Халқ ҳаракати ташкил этган илк очлик амалиётларининг биринчи иштирокчиларидан бўлган.\nБир неча марта қисқа муддатларга қамалган, сабаби ”одамларни митингларга чиқишга даъват қилганим, Тоғли Қорабоғни озод қилиш қўмитасининг аъзоси бўлганим”, дейди Ботир Норбой.\nФилология фанлари доктори Ботир Норбой 1990 йилларнинг охирларидан Қозоғистондаги олий ўқув юртларида ўзбек тилидан сабоқ беришни бошлайди\nБотир Норбой адабий мунаққидликка бағишланган қатор китоблар муаллифи.\nШу кунларда у Ўзбекистонда ижоди тақиқланган шоир ва ёзувчилар ижоди ҳақидаги китоб устида ишламоқда.\nБи-би-си меҳмони Ботир Норбойнинг саволларга жавоблари\nБердиёр Жумаев, Қашқадарё: Ботир ака! Таржимаи ҳолингизни ўқиб кўрсам, ТошДУда бир пайтда ўқиган эканмиз. Кейин эслаб қолдим. Ўша пайтлари ҳам шоир ва ёзувчилар билан учрашувлар бўлганда чиқиб гапирардингиз. Шоирларни шунчаки эмас, курашчан шеърлар ёзишга даъват қилардингиз. Таржимаи ҳолингиздан ”Бирлик”чи бўлганингизни ҳам билиб қолдим. Икки савол бермоқчиман. 1-Курашчанлик, ҳақиқат учун куйиб ёниш кишининг табиатида бўладими ёки шундай курашчан муҳитда пайдо бўладими?\nБотир Норбой: Ноҳақликка қарши кураш руҳи ёшликда ҳаммада ҳам озми-кўпми бўлиши мумкин, аммо тарбия, ижтимоий муҳит туфайли у авж олиши ёки сусайиши бор гап. Ўзимдан қиёс: ёшлигимдан онам раҳматлик, фақат ўзингни ўйласанг кофир бўласан, кўпчиликни ўйлаш керак, деб кўп айтардилар. Шу тарбия ва адабий асарлар таъсирида бўлса керак, қандайдир куюнчакликка ўхшаган нарса менда бор эди. Улуғ Навоийнинг ”Одаме эрсанг демагил одаме, ониким йўқ халқ ғамидин ғами” каби доҳиёна сатрлари, Пушкиннинг ”шу ёвуз замонамда куйладим эркни мақтаб, хор зорларга ачинмоққа чақирдим” каби халқ манфаатини ўйлаш ҳақидаги мисралари руҳимга сингиб кетган. Шу учун табиатимда жангарилик сақланиб қолган. Бир-иккита мисол келтирай. Мактабда ўқиётганимизда пахта теримига олиб боришганида бизга зуғум ўтказа бошлаган бир ўқитувчига қарши чиққанман. Эрталаб, этигини вақтида кия олмаган синфдошимизни калтаклади. Далага боргач, мен синфдошларни пахта теришдан бош тортиб, уйларимизга қочиб кетишга даъват қилганман ва бу иш бўлган. Ҳамма ўғил болалар 10,12 километр йўл босиб пахтадан қочиб кетиб, бир ҳафта ўқитувчиларнинг кўзига кўринмай юрганмиз. (буни ҳозирда соғ-саломат юрган синфдошларимиз тасдиқлашса керак) Сўнг уйма-уй юриб бизни йиғишган ва пахта теришга олиб кетишган. Иккинчи мисол: талабалик йилларимизда пахтага борганимизда домлаларимиздан бири (устозимиз Ботир Акромов) дам олмай пахта тердирмоқчи бўлганда, мен қаршилик билдирган, курсдошлар олдида ”биз терган пахталар Россияга текинга юборилади, термаймиз”, деб туриб олганман. Ўша пайтда пахта сиёсий масала эди, яхшиямки, домла (Ботирхон ака) бу гапни юқорига етказгани йўқ. Аммо мажлислардан бирида мени авантюрист деб атагани эсимда… (Бу ҳақда Махмуд Саттор ”Миллий тикланиш”да чиққан бир мақоласида айтиб кетган) Ғафур Ғулом нашриётида ишлаганимизда фан номзодлигини ёқлаганман. Ёқлаб келганимнинг эртасига профсоюз бошлиғи пичан ўришга юбормоқчи бўлган. Кўнмаганман. ”Мен дуч келган жойга бориб ишлайверадиган қул эмасман”, деганимдан кейин мажлисда муҳокама қилишган. Одил ака Ёқубов тасодифан мажлисга кириб қолиб, гап нимадалигини билиб қолган ва мени ҳимоя қилган. Акс холда ўшандаёқ меҳнат дафтарчамга ёзиб, бўшатиб юборишарди. Кейинчалик, Ўзкомпартия сиёсатига қарши чиққанлар сафида курашганимизда ишдан бўшашга мажбур қилишган. Хуллас, курашчанликнинг, ”Бирлик”чи бўлганимни шахсимга ва муҳитга боғлиқ сабаблари бор.\n2-Савол: Мухолифатчилар бир-бири билан муттасил баҳслашади, бир-бирини сотқин, хоин деб айблайди. Шу ҳодисаларга қандай қарайсиз? Филолог олимсиз, шу атамаларни шарҳлаб бера олмайсизми?\nБотир Норбой: Мухолифатчиларнинг бир-бири билан баҳслашиши табиий ҳол. Аммо арзимаган нарсалар учун ҳам бир-бирини хоинликда. сотқинликда айблаши тўғри эмас. Хоин, сотқин сўзлари оғир сўзлар! Абдураҳим Пўлатга, Муҳаммад Солиҳга, борингки, Ислом Каримовга қаршилик қилган, уларнинг йўлидан юрмаганларнинг ҳаммаси ҳам сотқин ёки хоин эмас. Менимча, халққа тинимсиз ва муттасил равишда ёмонлик қилганларнигина хоин, сотқин дейиш мумкин.\nКамол: Sizningcha o’zbek аdabiyotida Shekspir va Lev Tolstoyga tenglasha oladigan yozuvchi yoki shoirlar bo’lganmi yoki bormi?\nБотир Норбой: Ўзбек адабиётида Лев Толстойга кўп ва хўб ёзиши жиҳатидан Алишер Навоийни, агар туркий адабиёт маъносида бўлса, Чингиз Айтматовни тенглаштириш мумкин. Шекспир даражасидаги дрматурглар афсуски, ўзбек адабиётида йўқ.\nАбдулла Юсупов: Ботир ака салом. Мен ҳам Хиваданман. 1988 йилда сиз билан Урганчдаги Вокзал ресторанида ”Бирлик”нинг Хоразмдаги илк ташкилий йиғилишида учрашганмиз. Ўшанда сиз ”Бирлик”нинг Хоразмдаги бўлимига рассом Шуҳрат Бобожоновни тайинлаб кетувдингиз. Аммо Бобожонов кейинчалик ”Бирлик”дан узоқлашиб, журналистикага кетиб қолди. Бундан афсусланмайсизми?\nБотир Норбой: ”Бирлик” бўлингандан кейин Хоразмдагина эмас, бутун Ўзбекистонда хам халқ ҳаракатининг пароканда бўлганига афсусланаман. ”Бирлик”даги бўлинишдан кейин Шуҳрат Бобожон ўзини ”эрк”чи деб атаганлар сафига ўтиб кетди. Ҳозирда бу иш яхши ёки ёмон бўлди, деб муҳокама этишнинг вақти эмас. Ўша бўлинишдан кейин ҳам Хивада ”Бирлик” яшаб қолди… Шуҳрат Бобожоннинг журналистикадаги ишларига ижобий қарайман. Унинг Икром Ёқубовдан Андижон қирғини ҳақида олган интервьюси, ”Қурултой” каби туркум эшиттиришлари бебаҳодир! Айни замонда ”Чодир хаёл” туркумидаги эшиттиришларидан айримларини такрор-такрор берилиши ”Озодлик”нинг мухлиси сифатида менга ёқмайди.\nАраббой Қодиров, Поп: Ассалому алайкум ҳурматли Ботир ака! Сизни Қирғизистонда ўзбек миллатига бўлаётган муносабатлар тўғрисида фикрларингизни билмоқчи эдик. Ҳукумат ўз қилмишларини тан олмаётганлигига нима фикр билдирасиз?\nБотир Норбой: Ҳурматли Араббой! Наманганнинг бир қишлоғида туриб, Қирғизистон ўзбеклари тақдири билан қизиқаётганингиз менга руҳ бахш этади. Чунки Ўзбекистон ичкарисидаги кўп одамлар бу воқеаларга негадир бефарқ қарашади. Ўзбек миллатига Қирғизистондаги фашистик тўдаларнинг муносабати ўзини одамман, ўзбекман, деб билган кишини бефарқ қолдириши мумкин эмас. Оддий ўзбекларни кўя турайлик, ўзини ўзбекистон қаҳрамони деб билган, ”Ўзбек музликларни ватан деб билса ўша ерларга меҳримни берардим”, ”лекин аввал сенга бўлсам содиқ ўғлон Ўзбегим” деб шеърлар ёзган Абдулла Ориф, Эркин Воҳидларнинг бефарқлигидан ранжийман…\nДеярли ҳар куни Қирғизистондаги ўзбеклар ҳақидаги материалларни ўқиб, қирғиз фашистик тўдаларига лаънатлар айтаман. Айни замонда қирғизларнинг ичида ҳам фашист даражасига етмаганлар бормикан, деб умид қиламан. Биз инсон бўлсак, ўзбек бўлсак, қирғиз фашистларига: ”Ўзбеклардан қўлингни торт”, дейишга мажбурмиз! Ҳукумат ўз қилмишларини тан олмаётганлигига нима фикр билдирасиз?”, дебсиз. Бу ҳақдаги фикрим салбий. Ўтган йилги июн ойидаги ўзбекларни қатли ом қилишда, шу қонли ишларнинг бошида ўнлаб қўштирноқ ичидаги ”арбоб”лар туришди. Булар арбоб тугил одам дейишга ҳам арзимайди. Ҳозирда ҳам Қирғизистон ҳукуматида уларнинг қўли баланд. Жорий Президент Роза Ўтинбоева (2011й.) арбоб сифатида улардан қўрқиши кўриниб турибди… Агар вазият шу кетишда давом этса, Роза Ўтинбоеванинг, Қирғиз парламентининг жиноятчиларни жазолашга қўли калталик қилса, гумонимча, Қирғизистонда фашистик ҳукумат расмийлашади. Аммо бу қирғиз халқининг зарарига бўлади. Агар аҳвол шу даражага етса, Қирғизистон давлатчилиги барҳам топиши муқаррар.\nАҚШдан Абдулазиз Якубов ва Швециядан Муҳаммадсолиҳ Абутовларнинг саволлари Ўзбекистон Халқ Ҳаракати ҳақида\nБотир Норбой: Мен ҳозир ”Бирдамлик” халқ демократик ҳаракатида фаолият олиб бораяпман. Мен қурол кўтариб юрмаган барча мухолиф кучларни ҳурмат қиламан. Дастлаб Ўзбекистон Халқ Ҳаракати фаолияти нималардан иборат эканлигини англай олмадик. ЎХҲ номидан берилган баъзи материалларда Ўзбекистон ичкарисидаги (арбоб)лар гапимизга қулоқ осишмаса, бошқа йўлларга ўтамиз, деган мазмундаги гапларни ўқиб, ”нима қилишмоқчи экан”, деб тўғриси мени ўзим шубҳаландим. Аммо Ўзбекистон мустақиллигининг 20 йиллигига бағишланган тинч, нозўровон намойишларни кўриб гумоним тарқагандай бўлди. Гарчи бу ҳаракатлар таъсирида, ҳозирча, мамлакат ичкарисида бирон жиддий ўзгариш бўлишига кўзимиз етмасада, Халқ ҳаракати фаолиятини, тинч, нозўровон курашини давом эттиравериши керак, деб ҳисоблайман. Амбиция масаласига келганда, Баҳодир Чориевни энг амбицияси кам лидерлардан деб биламан. Балки ҳозир мен айтмоқчи бўлган гаплардан кимлардир кулар, аммо ноумид шайтон! Балки бир кун келиб, Ўзбекистон раҳбари, ”шу мухолифатчилар жонимга тегиб кетди, мени оламга шарманда қилишяпти, улар айтган ислоҳотларни ўтказа қолай” , деб ишга тушиб кетармикан, деб умидланаман.\nМарказий Осиё туркийларига нима бўлган? Абдураҳим Пўлатга биринчи жавоб хати


“Вагнер” ёлланма аскарлар гуруҳи Путиннинг хусусий қўшинига айланган – ОАВ | Qalampir.uz\n“Вагнер” ёлланма аскарлар гуруҳи Путиннинг хусусий қўшинига айланган – ОАВ\nОлам\t08 Апрель 21:23 12953\nЁлланма аскарлардан ташкил топган “Вагнер” гуруҳи Россия Президенти Владимир Путиннинг “хусусий армияси” га айланди. Бу ҳақда Британиянинг “Telegraph” газетаси ёзмоқда.\nНашрга кўра, АҚШнинг махфийлаштирилмаган сунъий йўлдошидан олинган расмларда Россиянинг Ливиядаги “Вагнер” хусусий ҳарбий компанияси ёлланма аскарларига танклар ва самолётларни қандай етказиб бераётгани акс этган.\n“Ливияда “Вагнер” гуруҳининг ёлланма аскарлари Россиянинг доимий армияси хизматида бўлган ускуналардан фойдаланмоқда”, деб ёзади нашр.\nАмериканинг айғоқчи сунъий йўлдошлари томонидан олинган тасвирларга кўра, Ливияда Россиянинг SA-22 ҳаво ҳужумидан мудофаа тизимлари, Ил-76 ҳарбий юк самолётлари ва миналарга қарши зирҳли транспорт воситалари фойдаланилмоқда.\nМақолада “Вагнер” ёлланма аскарларининг Ливиядан ташқари, Сурия ва Африканинг Саҳрои Кабир чўлидан жануб томон чўзилган давлатларида ҳам фаол экани қайд этилган. Қуролли ёрдам учун мукофот сифатида ёлланма аскарларга энергия манбалари, олтин ва бошқа қимматбаҳо металлардан фойдаланиш ҳуқуқи берилгани алоҳида қайд этилган.\nХалқаро хавфсизлик масалалари бўйича экспертлар “Вагнер” заиф ёки ноқонуний режимларни қўллаб-қувватлаш орқали Россиянинг ҳарбий қудратини кенгайтирмоқда, деб ҳисоблайди.\nБуюк Британиянинг Мудофаа вазири Бен Уоллесга кўра, “Путиннинг ошпази” номи билан танилган Евгений Викторович Пригожин бошчилигидаги “Вагнер” ёлланма аскарлари “замонавий уруш қанчалик тез ўзгариб бораётганини” исботлаган.\nФото: Россия Президенти Владимир Путин ва тадбиркор Евгений Викторович Пригожин\nВазирнинг сўзларига кўра, ушбу ёвуз ҳарбийлаштирилган тузилма Ғарб қуролли кучлари учун жиддий муаммо туғдирмоқда.\n“Буюк Британия ва унинг иттифоқчилари ёлланма аскарларга қарши туришга тайёр бўлиши керак, уларнинг зарарли оқибатлари учун жанговар тайёргарликни ошириш керак”, дейди Уоллес.\nЭслатиб ўтамиз, “Вагнер” гуруҳига раҳбарлик қилиши айтилаётган “Путиннинг ошпази” жорий йилнинг март ойида Россия Тергов қўмитасига “америкаликлардан таркиб топган уюшган жиноий гуруҳ уни ўғирлашга уриниши” тўғрисида баёнот билан мурожаат қилган.\nМаълумот ўрнида, “Вагнер” каби хусусий ҳарбий компанияларнинг анъанавий қуролли кучлардан устунлик томони шундан иборатки, улар ёлланма қотил каби пул ёки бошқа келишув эвазига ҳар қандай ҳудудда ҳарбий вазифани амалга оширади. Шу билан биргаликда, буюртмачи давлат номи сир қолади.\nБундан ташқари, хусусий ҳарбий компания аскарларидан бирор киши ҳарбий ҳаракатлар вақтида ҳалок бўлса, бу ҳеч қаерда рўйхатга олинмайди. Анъанавий қуролли кучлардаги аскарнинг ўлими каби маҳаллий аҳоли орасида ҳукуматга нисбатан норозилик кайфиятини уйғотмайди.\n26 Ноябрь 13:02 42356\n26 Ноябрь 11:11 33068\n25 Ноябрь 20:25 29809\n24 Ноябрь 10:03 29541\n25 Ноябрь 08:20 29369


Анор дарахтини ўғитлаш | Агро-Олам.Uz\nБош саҳифа Боғбончилик Анор дарахтини ўғитлаш\nАнор дарахтини ўғитлаш\nАнордан мўл хосил олиш учун уни ўғитлаш жуда мухимдир. Айрим боғбонларимиз минерал ўғит бериш билан анордан юқори хосил олишга берилиб кетишди.\nАнор учун азот, фосфор, калий, кальций, ва бошка ўғитлар жуда керак.\nЛекин хаддан зиёд минерал ўғит ишлатиш оқибатида анор дархтингизни мўрт, тез синувчан ва совукка чидамсиз қилиб ўйишингизни унутманг.\nБунинг устига анор меваси тез чириб кетади ва саклашга яроқсиз холгакелади.\nЯхшиси, махаллий ўғитларга эътиборингизни каратинг. Махаллий ўғитларга хайвонлар гўнги, суюқ гўнг, қушлар, парранда ахлати, кўмир майдаси, турли чиқиндилар, озиқ-овқат қолдиқлари ва ўт-хашак чириндилари киради.\nМахаллий ўғитларда карбомид, азот, фосфор, водород, магний, олтингугурт ва бошка моддалар кўп. Бу ўғитни кўп ишлатиш анор боғингиздаги тупроқни маданийлаштиради, чиринди билан бойитади.\nЕнгил тупроқлар қовушқоқлиги ортади ва уларда намнинг сақлаш хамда моддаларни сўриб олиш, хусусияти кучаяди.\nМахаллий ўғитлар тупрок унумдорлигини оширса, минерал ўғитлар озуқа режимини яхшилайди, бирок, богингизни умрига зомин бўлишини унутманг.\nАнорзорингиз учун энг мақбули айтиб ўтганимиздек, махаллий гўнгдир. Гўнгни махсус чуқурга кўмиб, яхшилаб чиритиб, камида бир йил сақлаб, анор илдизларига тегмайдиган қилиб, ёнига чуқур қазиб, кўминг. Иккинчи йили кейинги ёнига ва шу тарзда давом эттиринг. Бу усулда барча ўғитлар хавога учмай, дарахтга етиб боради. Натижа эса боғингиз махсулдорлиги ошишига олиб боради.\nШу ерда ёш боғбон дўстларимиз орасида бахсга сабаб бўлаётган ўғит турлари анор дарахтига кай тарзда таъсири тўғрисида маслахат беришни хам лозим деб билдик.\nУсимлик ва дарахт хаётида азот етишмаса экин ўсишдан тўхтайди, хосилдорлиги камаяди. Азот кўп берилса, айникса, анор ўсиб, ғовлаб кетади, совуққа ва сувсизликка чидамсиз бўлиб колади, меваси чириб кетади. Фосфор- бакувват илдиз системаси хосил килади, хосилнинг пишиб етилишини тезлатади, мевада крахмал ва қанд тўплашда ёрдам беради.\nФосфор билан ўсимликнинг дастлабки ўсув даврида озиқлантириш мухимдир. Анор кўчатини очиб, таги текислангач, оз миқдорда тупроққа аралаштириб бериш\nяхшироқ. Гўнг жамгариш чоғида гўнгга аралаштириб, анорга берсангиз, ундан хам тузукроқ.\nКальций илдиз системаси ўсишига ёрдам беради. Тупроқнинг ишқорлик даражасини камайтиришга яхши таъсир кўрсатади. Калий ўсимлик тўқималарини ривожланиши учун жуда мухимдир. Углеводларнинг пайдо бўлишига ёрдам беради, ўсимликнинг замбуруғ касалликларига, иссиққа ва совуққа чидамлилигини оширади. Анор гулини тўкилишини олдини олади.\nМарганец, мис, рух, бор каби микроэлементлар хам ўсимлик ва боғингиз хаётида мухим бўлиб, уни ўсиши хамда хосил тўплашига ижобий таъсир кўрсатади. Минерал\nўғитлардан фойдаланиб, мўл хосил олаётган бғгбонлар кўп.\nБироқ, биз бу ўғитларни полиз ва томорқангизга ишлатиб, уни обод қилишингизни, анорингизга эса махаллий ўғитлардан кўпроқ фойдаланишингизни тавсия қиламиз.\nАнордан юкори хосил олиш йўлларидан бохабар бўлай десангиз, рисолани ўкишни давом этинг.


Якшанба, 5 Июль 2020\nДаромад кутилганидек эмас\nЯпониянинг “Toyota Motor” корпорацияси 2017 йили Австралия ҳудудида автомобиль ишлаб чиқаришни тўхтатади.\nҲунармандлар тил ўрганишаяпти\n— Риштон кулоллари довруғи азалдан маълуму машҳур, — дейди шу ерлик моҳир ҳунармандлардан бири Тоҳирбек Ҳайдаров. — Хусусан, бу замин тупроғидан тайёрланган сопол буюмлар Япония, АҚШ, Германия, Франция каби давлатларда ўтказилган халқаро ярмаркаларда ҳам муносиб эътироф этилган.\nЎзбекистон онкология касалликларининг олдини олиш ва даволаш бўйича етакчи мамлакатлар қаторига киради\nПариждаги “Конгресслар саройи”да Онкологларнинг XXV Халқаро конгресси бўлиб ўтди. Унда Тошкентдаги Республика онкология илмий маркази вакиллари ҳам қатнашди.\nҲамюртларимиз ФИДЕ устаси\nСирдарё вилоятидан бир йўла икки шахматчига Халқаро шахмат федерацияси томонидан ФИДЕ устаси унвони берилди.\nҲамюртимиз совриндорлар сафида\n“Moscow Open — 2014” халқаро шахмат фестивалида ҳамюртимиз Нафиса Мўминова кумуш медални қўлга киритди.\nТошкент молия институтида улуғ мутафаккир шоир Алишер Навоий таваллудининг 573 йиллигига бағишланган илмий-адабий кеча бўлиб ўтди.\nАдабиётимизнинг тенгсиз намояндаси\nИстиқлол йилларида мамлакатимизда улуғ бобокалонимиз Мир Алишер Навоий шахсияти, бой илмий-маънавий меросига бўлган эъзозу эҳтиром юксак даражага кўтарилди.\nБарча яхшиликлар боламга бўлсин, иқболи сарбаланд, муҳими, тўрт мучаси соғ бўлсин, деб яшайдиган халқмиз. Ҳар биримизга хос ана шу тилаклар бугун давлатимиз сиёсати даражасига кўтарилиб, бу йўналишда дунё ҳамжамияти эътирофи ва қизиқишига сабаб бўлаётган кенг кўламли ишлар амалга оширилмоқда.\n«Фарзандларимни ғазал ўқиб тарбиялайман»\nИстиқлол — улуғ неъмат. Унинг нурафшон ёғдуси қалбимиз, руҳиятимизни чароғон этган бўлса, бунёдкорлик ғояси иш тутумимиз, кундалик ҳаётимизга бутунлай янгиликлар киритди.\nБанк тизими: Эътироф ва ишонч\nИстиқлолнинг дастлабки йиллариданоқ, мамлакатимизда изчил амалга оширилаётган кенг кўламли ислоҳотлар, хусусан, банк тизими томонидан кичик бизнес ва хусусий тадбиркорлик субъектларини молиявий қўллаб-қувватлаш борасида олиб борилаётган амалий саъй-ҳаракатлар уларнинг фаолиятини кенгайтириш баробарида, иқтисодиётнинг барча тармоқларини ривожлантиришда муҳим аҳамият касб этмоқда.\nЮз турдаги маҳсулот\nФармацевтикага оид бир қатор маҳсулотлар ёрлиқларидаги “Дентафил-плюс” хусусий корхонасида ишлаб чиқарилган” деган ёзувни ўқиганлар, албатта, корхона ҳақида ҳам билишни истайди.\nИлғор тажриба — амалиётга\nБоёвут туманидаги “Ҳақберди самараси” фермер хўжалиги аъзолари янги йўналишдаги фаолиятини қорамоллар парваришидан бошлашди.\n“Қаловини топсанг, қор ҳам ёнади”, деган нақл бежиз айтилмаган. Тахиатош шаҳридаги “Боборажаб хайрия савдо” масъулияти чекланган жамияти тадбиркорлари ҳам ана шу нақлни ўзларига шиор қилиб олишган.\nЎзбекистон Президентининг Сочига ташрифи ҳақида\nАввал хабар қилинганидек, Ўзбекистон Республикаси Президенти Ислом Каримов 7 февраль куни Сочи шаҳрида XXII қишки Олимпия ўйинларининг очилиш маросимида иштирок этди.\nЎзбекистон — Ҳиндистон бизнес-форуми\nПойтахтимизда 10 февраль куни Ўзбекистон ва Ҳиндистон ишбилармон доираларининг бизнес-форуми бўлиб ўтди.\nИслоҳот, самарадорлик, таҳлил\nЖойларда бўлиб ўтган фаоллар йиғилишида Ўзбекистон Республикаси Вазирлар Маҳкамасининг 2013 йилда мамлакатимизни ижтимоий-иқтисодий ривожлантириш якунлари ҳамда 2014 йилга мўлжалланган иқтисодий дастурнинг энг муҳим устувор йўналишлари муҳокамасига бағишлаб ўтказилган мажлисида давлатимиз раҳбари томонидан белгилаб берилган долзарб вазифалар қизғин таҳлил қилинди.\nКеча Ўзбекистон Миллий матбуот марказида журналистика соҳасида “Олтин қалам” IX Миллий мукофоти учун халқаро танловга тайёргарлик кўриш ва уни ўтказиш бўйича ташкилий қўмитанинг йиғилиши бўлиб ўтди.\nЖурналистика соҳасида «Олтин қалам» IX Миллий мукофоти\nЎзбекистон Журналистлари ижодий уюшмаси Журналистларни қайта тайёрлаш халқаро маркази билан ҳамкорликда миллий ва халқаро журналистиканинг энг юксак ютуқларини кенг оммалаштириш, ОАВ ходимлари фуқаролик позицияларини намоён этишлари учун шароит яратиш ҳамда журналистларда танқидий фикрлашни ва ижодий фаолиятга янгича ёндашувларни шакллантириш мақсадида “Олтин қалам” IX Миллий мукофоти учун халқаро танловни ўтказади.\nЖорий йилнинг январь ойида АҚШда 113 мингта янги иш ўрни яратилди, дейилади “Евроньюс” телеканали хабарида.\nМумтоз куйларимизнинг франциялик ижрочиси\n— Миллий мусиқамизнинг чет эллик ихлосмандлари, тадқиқотчилари билан учрашганингизда, халқимиз жуда бой маънавий меросга эгалигини янада чуқурроқ ҳис этасиз, — дейди Бухоро санъат коллежи директори ўринбосари Иброҳим Тўқлиев.\nСахифа 423, барчаси 427


Абдумажид Мадраимов. Ибратлар хазинаси (2010) | www.ziyouz.uz\nБош саҳифа МатбуотҲозирги давр матбуотиАбдумажид Мадраимов. Ибратлар хазинаси (2010)\nЎзР ФА Абу Райҳон Беруний номидаги Шарқшунослик институти жаҳондаги машҳур қўлёзма хазиналаридан биридир. Унда жаҳон илм-фани тараққиётига улкан ҳисса қўшган мутафаккир олимларнинг қимматли асарлари қўлёзмалари сақланади. Мана шундай қимматли асарлардан бири йирик мутафаккир Ҳусайн Воиз Кошифийнинг “Ахлоқи Муҳсиний” номли китобидир.\nОлим “Ахлоқи Муҳсиний” асарини 1495 йили ёзган. У қирқ бобдан иборат. Дастлабки бобларда ибодат, дуо, ихлос каби тушунчалар баёни, подшоҳ ва юксак мартабали давлат арбобларининг вазифалари, ахлоқ-одоби жуда кўплаб тарихий шахслар тўғрисидаги маълумотлар асосида ёритилган. Китобда бошқа ахлоққа оид машҳур асарлардан иқтибослар мавжуд. Шу боис, Кошифий ўзини мусанниф, яъни асарнинг тузувчиси, деб атайди.\n“Ахлоқи Муҳсиний”да мусанниф аввал ахлоққа оид бирор сўз ва тушунчани изоҳлаб, кейин унга ўқувчи амал қилиши учун нақлий ва ақлий далиллар келтиради. Нақлий далил деганда, “Қуръон” оятлари, “Ҳадис” ва ривоятлардан келтирилган асослар тушунилади. Ақлий далил деганда эса, бирор ахлоқий қоидага амал қилишнинг мантиқий асослари тушунилади. Бунинг учун китобда тузувчи фикр-мулоҳазалари, Абулқосим Фирдавсий, Низомий Ганжавий, Жалолиддин Румий ва бошқа мутафаккирлар асарларидан лавҳалар келтирилган.\nАсардаги тарихий қиссалар қамрови давр жиҳатидан жуда катта. Уларда қадимги юнон донишмандлари, исломгача бўлган эрон, турк ҳукмдорлари, араб халифалари, Ғазнавий, Сомоний ва бошқа тарихий шахсларнинг ибратли сўзлари, ишлари тўғрисида ҳикоя қилинади. Аммо биз уларни айни тарихий воқеа, деб тан олишимиз қийин. Албатта, машҳур шахслар номларининг келтирилиши ўрта аср шароитида китобхон учун оддий бир ҳолдир. Аммо бугунги ўқувчига Ардашер ҳузурида Хитой хоқони, Ҳиндистон рожасининг бўлиши эриш туюлади. Улар қисса ижодкорларининг хаёли маҳсулидир.\n“Ахлоқи Муҳсиний” ХV асрда яратилган ахлоққа оид ҳам илмий, ҳам бадиий хусусиятга эга китобдир. Шу сабабли, тузувчи унга кўплаб шеърий намуналар, ривоятларни киритган. Айрим ҳолларда, ўша давр кишисининг дунёқараши сезиладиган ўринлар ҳам мавжуд.\nҲусайн Воиз Кошифий ахлоқ борасида Муҳаммад пайғамбар шахсига алоҳида ҳурмат кўрсатади: “Улуғ ҳадис “буъисту ли-утаммима макорим ал-ахлоқи” мазмунидан маълум бўладики, олам сарвари ва бани одам сардафтари Муҳаммад(с.а.в.)нинг пайғамбарлик фойдаси ҳам аҳли оламаро улуғ яхши хулқлар ошкор қилиши ва яхши сифатларни камолга етказишидир. Ҳадиснинг мазмуни, тамом қилурман, яъни камолга етказгайман улуғ яхши хулқларни, дейишдир. Ҳазрат(с.а.в.)нинг мўъжаз баён тиллари “Хулқланинглар, Оллоҳ хулқи билан” калимаси билан сўз очди. “Қиёмат тарозисида тортиладиган нарса яхши хулқдир”.\nМусанниф инсон ахлоқи, яхши хулқнинг ижтимоий ҳаётдаги аҳамиятини шундай изоҳлайди: “Ҳакимлар айтадиларки, чиройли хулқ шундай бир йўлки, бу йўлдан юрмай иззат ва шариф манзилига етиб бўлмайди ва бу йўлга қадам қўймай вужуд рахтини(кийим-кечагини — А.М.) ҳайвонот биёбонидан инсоният дорул мулкига етказиб бўлмайди…\nЧиройли хулқ ва ёқимли сифатлар одамлар орасида ҳар кимдан содир бўлса зебо кўринади. Хусусан, қудрат ва қувват жиловини Ҳақ(пок ва олий) уларга ихтиёр кафтига бериб қўйилган жамоат, яъни подшоҳ жамоатидан агар яхши хулқ содир бўлса, бошқаларга нисбатан яхшироқ ва муносиброқ ярашади”.\nМавлоно Ҳусайн Воиз ал-Кошифий “дуогўйлик ва давлатхохлик тариқи бўйича, гарчи улуғ қадрли олий ҳазрат (шаҳзода Абулмуҳсин — А.М.)нинг сифатларини баён қилишга имкон бўлмаса-да, мулозимларининг яхши хулқи ва мақбул хислатларидан бир неча калимани баён варағига ёзишни хоҳладим. Токи ўзга подшоҳлар авлодига ибратнома ва дастур ул-амал бўлсин. Шундай хаёл билан бу рисоланинг номини “Ахлоқ ул-Муҳсиний”, деб ёзишга қарор қилдим”, дейди.\nМусанниф асар ёзишдан мақсадини шундай баён этади: “Одамлар табиатига мувофиқ шаҳрийдир, яъни улар бир-бирлари билан топишиб, бир шаҳар ёки бир маконда йиғилиб ўтирмасларидан бошқа илож йўқ, лекин мизожларини Ҳақ таоло ҳар хил қилиб яратган. Демак, уларнинг орасида бир қоида бўлиши керакки, бу билан уларнинг яшашлари тартибга тушиб, ёмонлик ва хатодан узоқ бўладилар. Бу қоида шариат бўлиб, унинг асл бунёди Ҳақ(пок ва олий)дан бўлади, уни юзага чиқариб, баён қилувчини пайғамбар дейилади. Бу қоида барпо бўлса, демак, уни қудрат ва шавкат билан сақлаб, ривож бериш ва ҳеч кимни унинг чегарасидан чиқишига йўл қўймаслик керак бўлади. Бундай ишлар учун мутасадди кишини подшох дейдилар. Подшоҳлик даражаси пайғамбарлар даражасига яқиндир. Негаки, пайғамбар шариатни барпо қилувчи бўлса, подшоҳ, уни муҳофаза қилиб, ривож бергувчидир…\nШу боисдан ҳам, Ҳақ(пок ва олий) ўзига ва пайғамбарга итоат қилишга буюргандан сўнг, подшоҳга итоат этишга буюради. Оллоҳ сўзи: Итоат қилинглар Худойи таолога, итоат қилинглар пайғамбарларга ва итоат қилинглар ўзларингиздан бўлган подшоҳларингизга, демакдир”.\n”Подшоҳ учун қирқта хислатга риоя қилиш зарур… Бу қирқта сифат рисоланинг қирқта бобида баён этилди. У муншийлар такаллуфидан холи, маъно айтувчиларнинг машаққатидан озод бўлиб, ҳар бир бобда яхши одамлар хулқи ҳақидаги ривоят ва шунга муносиб ҳикоятлар келтирилган бўлиб, улар ўз вақтида эшитилган ва ёзиб олингандир”.\nИхлос маъноси китобда шундай баён этилган: “Ихлоснинг маъноси яхши иш ва амални риё ва ғараздан, халқ ичида ўзини обид ва порсо қилиб кўрсатиш орқали халққа мақбул бўлишдан пок ва узоқ бўлиш, ниятни Ҳақ таолога рост ва холис қилишдан иборатдир”.\nМусанниф “дуо” сўзи маъносини шундай тушунтиради: “Дуонинг маъноси Ҳақ таоло даргоҳига ҳожатни арз этмоқ ва мақсадларнинг юзага чиқишини файзининг фазлидан тиламоқдир… Дуо қилиш икки мақсаддан холи эмас: ё фойда ҳосил қилиш учун ёки ўздан зарарни йўқотиш учун. Подшоҳлар бу икки ишдан ҳар бирини ўзига лозим тутмасдан бошқа иложи йўқ. Биринчиси — фойда топиш, яъни мамлакатларнинг соз ва обод бўлиши, салтанатнинг мустаҳкам ва пойдор бўлишидир…\nИккинчиси — макр қилувчи ва зарар етказадиганларни йўқотиш, яъни хусуматчиларнинг ҳужум қилишини, душманлар ғалаба қилишини ёки алам ва ранж каби балоларни ўзидан узоқ этишдир…”.\nМусаннифнинг ҳаё баёнидаги мулоҳазалари ҳам диққатга сазовор: “Ҳаёнинг маъноси ёмон иш қилишдан уялишдир. Одамзодга ҳаё шариф хислат ва мақбул сийратдир. Ҳазрати Рисолатпаноҳ(с.а.в.) айтдиларки, ҳаё иймон дарахтидан битта шохдир ва оламнинг барқарор туришининг шартидир. Агар шарму ҳаё орадан кўтарилса ва ҳеч кишидан уялмаса, оламнинг тартиби издан чиқади, одамлар орасида яхши расму одатлар битиб, ҳаётига путур етади ва бир-бирлари учун диёнат сақламайдилар, кучлилар заифларни йўқ қилади. Аммо ҳаё сифати одамларни хоҳлаган ишларини қилишга йўл қўймайди. Каттаю кичикка ҳаёдан катта фойда бор, яхши одатларнинг меваси ҳаё суви ва офтобидан парвариш топмаса, ҳануз хом тураверади”.\nМусанниф адаб баёнида шундай деб ёзади: “Адабнинг маъноси ёмон сўздан ва бефойда ишдан нафсни тийиш, ўзининг ҳамда бошқа кишиларнинг иззатини сақлаб, обрўйини тўкмасликдир…”.\nКошифий адолат баёнида эса, шундай дейди: “Адолатнинг маъноси халқнинг ҳуқуқий тенглигини таъминлашдир. Адл шундай зийнатдирки, у мамлакатга оройиш беради, бир қуёшки, унинг нури билан зулмат ёруғликка айланади. Ҳақ(пок ва олий) бандаларини адолатга, бир-бирларига адл қилишга ва яхшилик кўрсатишга буюради…\nАдолатнинг маъноси халқ аро тенглик кўзлаш бўлади, яъни бир гуруҳни яна бир гуруҳга ғолиб қилинмайди, ҳар тоифа ўз мартабасида тутилади. Подшоҳларнинг тобелари аслида тўрт гуруҳ бўладилар: биринчиси, шамшир аҳли, чунончи, амирлар ва лашкар бўлиб, улар оловга ўхшайдилар; иккинчиси, қалам аҳли, чунончи, китобдор ва вазирлар бўлиб, улар ҳавога ўхшайдилар; учинчиси, муомала аҳли, чунончи, савдогар ва ҳунармандлар бўлиб, улар сувга ўхшайдилар; тўртинчиси, зироат аҳли, чунончи, деҳқонлар бўлиб, улар тупроқсифатли бўладилар. Агар тўртта унсурнинг бири бошқасидан ғолиб келса, халқ мизожи вайрон бўлгани каби, бу тўрт гуруҳнинг ҳам бири бошқасидан ғолиб келса, мулк мизожи бузилади, оламнинг тинчлиги ва одамзотнинг яшаш тарзи издан чиқади”.\nУшбу келтирилган лавҳани бугунги кун нуқтаи назаридан қонун устиворлиги, деб тушуниш мумкин.\nДунё мол-мулкига ўчлик бу асарда инсоннинг салбий хусусияти ҳисобланади: “Доро донишмандларнинг биридан сўради: “Салтанат зийнати нимадан иборат?”. У жавоб берди: “Иззат билан умр сурмоқдан”. Доро яна сўради: “Иззатга қайси йўл билан эришиш мумкин?”. Айтдики: “Дунё молига ружу қўймай! Кимки, дунё зар-зеварига ружуъ қўймаса, барча элнинг назарида азиз ва мукаррам кўринади. Ҳар ким зарни азиз тутса, уни халойиқ хор ва қадрсиз кўради”.\nҲусайн Воиз Кошифий “Ахлоқи Муҳсиний” асарининг мазмуни билан танишиш шуни кўрсатадики, бу асарда темурийлар даври маънавият, одоб-ахлоқ талаблари умумлаштирилган тарзда баён этилган ва ибратли ҳикоялар воситасида ўқувчини одобли бўлишга ундаган. Ушбу қимматли асар тўрт марта ўзбек тилига таржима қилинган, ХХ бошларида эса, бир таржима матни тошбосма усулида ҳам чоп этилган. Аммо бу таржималарнинг ҳар бирида таржимон даври ва ўша давр хусусиятлари ўз аксини топган. Бу қимматли асарни бугунги кун китобхони учун янгидан таржима қилиб, изоҳлар билан чоп этилса, маънавий баркамол кишиларни тарбиялашга муҳим ҳисса бўлиб қўшилар эди.\n← Аввалги Аввалги Муҳаммаджон Холбеков. Таржима асри давом этади (2010)\nКейинги → Кейинги: Носир Муҳаммад. Навоийнинг дунёвий шуҳрати


ФАО 14 та кичик иссиқхонани Қашқадарё вилояти аҳолисига беғараз тақдим этди\nҚамаши туманининг бир нечта оиласи ўз хўжалигини кенгайтириш ва шу орқали даромадларини ошириш учун янги имкониятларга эга бўлди. Туманидаги томорқа ер эгаларига беғараз ёрдам сифатида 14 та янги иссиқхонани топшириш тадбири бўлиб ўтди. Ёрдам ФАО ва ва Глобал экологик жамғарманинг «Марказий Осиё ва Туркиянинг қурғоқчил ва шўрланган қишлоқ хўжалиги ишлаб чиқариш ландшафтларида табиий ресурсларни комплекс бошқариш» лойиҳасининг глобал коронавирус инқирозига қарши ижтимоий-иқтисодий чоралар доирасида амалга оширилди.\n«Ушбу ёрдамни кўрсатишга қарор қилиш орқали қишлоқ хўжалигини ишлаб чиқариш харажатларини иқтисод қилишни, пандемия ва карантин даврида ўз-ўзини озиқ-овқат билан таъминлашни, шунингдек, бутун дунёда вирус билан бўлган энг оғир вазият тугаганидан кейин томорқа ер эгаларига ривожланиш имкониятларини тақдим этишни мақсад қилдик», - деди лойиҳанинг минтақавий координатори Maхмуд Шаумаров.\nЭслатиб ўтамиз, 2020 йилда карантин даврида маълум қийинчиликларга дуч келган қишлоқ аҳолисини қўллаб-қувватлаш мақсадида 31 та сув насослари, 10 та мото-култиватор, шунингдек 30 минг дона помидор, бодринг, бақлажон, қалампир кўчатлари ва 10,750 кг минерал ўғитни Бухоро вилоятининг Бухоро тумани ҳамда Қашқадарё вилоятининг Қамаши тумани аҳолисини қўллаб қувватлаш мақсадида етказиб берилди. Айни кунларда CACILM-2 лойиҳаси қишлоқ аҳолисига ёрдам беришни давом эттирмоқда ва озиқ-овқат хавфсизлигини таъминлашга ўз ҳиссасини қўшмоқда.\nИссиқхоналарни қабул қилиш ва топшириш далолатномасини имзолаш маросими Қамаши тумани ҳокимлигида бўлиб ўтди. Ҳужжатга кўра, «Саркаш», «Бадахшон» ва «Лойқасой» қишлоқ фуқаролар йиғинларининг 14 хонадонларида янги иссиқхоналар ўрнатилди.\n«ФАО томонидан кўрсатилган ёрдам темир дафтарда рўйхатда бўлган кам таъминланган оилалар, шунингдек карантин пайтида ишсиз бўлган ва ижтимоий ҳимояга муҳтож фуқаролар танлаб олинган. Ўтган йил давомида ФАОнинг туманимизда олиб бораётган лойиҳаси туфайли бир қатор ижобий натижаларга эришилди. Биз энг чекка аҳоли пунктлари аҳолисини иш билан таъминлаш ва даромадларини кўпайтириш, уларнинг турмуш даражасини ошириш мақсадида ҳамкорликни ривожлантиришда давом этамиз» - деди Қашқадарё вилояти Қамаши тумани ҳокими Ботир Тоғаев.\nКейинчалик, ҳокимият вакиллари ва ФАО мутахассислари янги иссиқхоналарни ўрнатиш жараёни билан танишдилар, шахсий томорқа эгалари билан суҳбатлашдилар.\n«Иссиқхона қулай ва замонавий. Унда турли хил зираворлар, кашнич ва саримсоқ каби экинларни экдик. Умид қиламизки, йил давомида турли экинларни етиштириб яхшигина даромад олишимиз мумкин. Агар ҳаракат қилинса, 10-15 миллион сўм фойда кўрамиз деган умиддаман. Кейинчалик Биз бодринг ва помидор етиштирамиз. Ёрдам учун миннатдорлик билдирамиз, менинг оилам жуда ҳам хурсанд. Бу бизнинг рўзгоримиз учун жуда катта ёрдам», - дейди янги кичик иссиқхоналардан бирининг эгаси Музаффар Жовқиев.\nФАОнинг Ўзбекистондаги ваколатхонаси томонидан яна 20 та янги кичик иссиқхонани топшириш маросими ҳам тез орада Бухоро вилоятининг Бухоро туманида бўлиб ўтади.\nЎзбекистонда уй-жой қурилиши ва ипотека бозорини ривожлантириш\nМБ валюта курслари 04/03/2021\n$ 1 10487.54 -0.119%\n€ 1 12692.02 +0.671%\n₽ 1 124.44 -11.557%


Инсон бу фоний – ўткинчи дунёда абадий дунёга кўчмасдан аввал Холиқнинг камолидан завқ олиш, уни кўрсатилганидек ўқишга ҳаракат қилиб илоҳий хитобни етишиш ва эшиттириш ғояси билан яшаши керак. Қалбини жаҳолатнинг барча туридан холи қилиб, иймон нури ила ойдинлатиш ҳаракатида бўлган сиз азизларнинг эътиборингизга мўъжазгина ушбу китобчани тақдим этмоқдамиз. Агар ниятимизни холис қилиб, поклаб, ихлос билан тажвид илмини ўрганишга киришсак, бу йўлда Аллоҳга дуо қилиб, осон қилишини сўрасак, албатта Аллоҳ бу илм йўлини енгил қилади. Ўзининг каломини тўғри ўқишга муваффақ қилади, қалбларимизни очади.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2018 йил 27 февралдаги 1164-сонли хулосаси асосида тайёрланди.\nМусанниф: Абдулҳаким қори Комилжон ўғли\nНашриёт: «Имом Бухорий»\nҲажми: 64 бет\nЎлчами: 70×90 1/32 \nКўрилган сони: 11406


Нобель мукофотига номзодлиги эътиборсиз қолдирилгани Трампни аччиқлантирди\nАҚШ президенти Дональд Трамп АҚШ телеканалларини ўз номзодининг тинчлик бўйича Нобель мукофотига илгари сурилишини эътиборсиз қолдирилганликда айблади. У бу ҳақда Невада штатида ўз тарафдорлари олдидаги чиқиши вақтида айтиб ўтди.\nТрамп шу ўринда ундан аввалги президент Барак Обама Оқ уйга келиши биланоқ Нобель мукофотини олганини эслатиб ўтган. «У аслида мукофотни нима учун олганини ҳам билмаган. У бу борада ҳақ бўлган, чунки ҳеч ким буни тушунмаган. Биз эса шунча иш қилдик», деб аччиқланган Трамп.\nАҚШ президенти ўз номзодининг мукофотга илгари сурилишини жуда муҳим деб билишини ва телеканаллар нима учун буни беъэтибор қолдирганлари у учун тушунарсизлигини таъкидлаб ўтган. «Фараз қилинг, мамлакатингиз президенти Нобель мукофотига илгари сурилган бўлса-ю, расво янгиликлар берилувчи ABC’даги, CBS’даги ва айниқаса, NBC’даги кечки янгиликлар бу ҳақида бирор нарса демаса», деб ранжиган Трамп.\n9 сентябрда Норвегиянинг «Тараққиёт партияси»дан депутат Кристиан Тибринг-Гедде Трамп номзодини тинчлик бўйича Нобель мукофотига илгари сурди. Унинг таъкидлашича, АҚШ президенти ўз сиёсий фаолияти давомида тинчлик ўрнатиш учун бошқа номзодлардан кўра кўпроқ иш қилган. Жумладан, Трамп маъмурияти Исроил ва БАА ўртасида муносабатлар ўрнатилишида муҳим роль ўйнаган.\nАҚШнинг аввалги президенти Барак Обама Оқ уйга келгандан 9 ой ўтиб тинчлик учун Нобель мукофоти билан тақдирланган. Нуфузли мукофот Обамага «халқаро дипломатия ва одамлар ўртасидаги кооперацияни мустаҳкамлашдаги саъй-ҳаракатлари учун» топширилган.\n21:27 / 20.01.2021


Ўзбекистон режими - Ҳолливуд саҳнасида\nҲолливуд актëрлари 6 май куни АҚШнинг Санта Моника шаҳридаги Broad Stage Theatre саҳнасида Ислом Каримов режими ва инсон ҳуқуқлари учун курашга оид томоша кўрсатишди.\n"Қалб ҳайқириғи: озодлик овозга муҳтож" деб номланган спектакл таниқли Ҳолливуд сценаристи Жонатон Фелдман тарафидан саҳналаштирилди.\nСаҳна асари Ўзбекистонда инсон ҳуқуқлари ва эркинликлари шавқатсиз топталиши ҳақидадир.\nЎзбекистонлик ҳуқуқ фаоли, ҳозирда рухий шифохонага ташланган Елена Урлаева ролини Кэролайн Аарон, президент Ислом Каримов ролини эса Рено Вилсон ўйнади.\nҲолливуд актерларини қандай қилиб бу спектаклга кўндирдингизлар, -деб сўраймиз Ҳюман Райтс Уотч халқаро инсон ҳуқуқлари тадқиқотчиси Стив Свердловдан:\n- Аслида бу ғоя уларни ўзларидан чиқди. Ўзбекистондаги инсон ҳуқуқлари учун жон куйдирадиган актерлар эди улар. Спектаклни мен ҳам томоша қилдим, жуда таъсирли томоша бўлди. Мен актёрларга Ўзбекистон инсон ҳуқуқлари жамияти номидан гулдаста ва уларни хатини ҳам топширдим, - деди Свердлов.\nТеатр саҳнасида актëрлар 2011 йилда Ўзбекистондан Human Rights Watch филиалининг чиқариб юборилишини ҳам намойиш қилишди.\n- Мен маданият ва санъат дунëни ўзгартириши мумкинлигига ишонадиган одамлар қаторига кираман. 19 асрда АҚШдаги қулчилик ҳақида ëзилган бир қатор китоблар қулчиликка қарши кураш йўлини бошлаб берди, - дейди Стив Свердлов.\n6 май куни Ҳолливуд сахнасида намойиш этилган спектакл Ўзбекистон ҳақидаги биринчи саҳна асари бўлди.\nҲюман Райтс Уотч ташкилоти бу саҳна асарининг яқин кунларда DVD дискларга кўчирилиб¸ жамоатчиликка тарқатилишини маълум қилди.\nБош қароргоҳи АҚШ да жойлашган ҲРУ бундан аввал ҳам Америкадаги турли ноҳукумат ташкилотлари билан ҳамкорликда Ўзбекистонда инсон ҳақлари топталиши¸ хусусан болаларнинг мажбуран пахта теримига ҳайдалаëтганига оид театрлаштирилган норозилик тадбирлари ўтказган эди.\nҲРУ ҳамкорлигида Ню Йоркда уюштирилган шундай норозилик тадбирлари оқибатида президент Ислом Каримовнинг тўнғич қизи Гулнора Каримованинг 2011 йилги Ню Йорк мода ҳафталиги доирасида белгиланган Guli брэнди шоуси расмий дастурдан олиб ташланган эди.


Тошкент ирригация ва мелиорация институти номи ўзгарди\n15:46 / 27.05.2017\nЎзбекистон Президентининг 3003-сонли қарорига мувофиқ, Қишлоқ ва сув хўжалиги вазирлиги тизимида Тошкент ирригация ва мелиорация институти Тошкент ирригация ва қишлоқ хўжалиги механизациялаш муҳандислари институтига айлантирилади. Бу ҳақда Ўзбекистон Республикаси Президенти матбуот хизмати Кун.uz мухбирига хабар берди.\nМазкур қарорда кўплаб тегишли чора-тадбирлар, ташкилий ишлар белгилаб қўйилган. Янги Тошкент ирригация ва қишлоқ хўжалиги механизациялаш муҳандислари институти республика бўйлаб ушбу йўналишда кадрларни тайёрлаш бўйича асосий ўқув юрти бўлади.\nҚишлоқ хўжалигига ихтисослашган олий ўқув юртларини қўллаб-қувватлаш учун махсус жамғарма ташкил этилди.\nШунингдек, қарорда мазкур соҳага йўналтирилган 132та коллеж рўйхати тузилиб, янги очиладиган институт билан яқиндан иш олиб бориши белгиланган.\nқарор ТИМИ ирригация


Туркия Ўзбекистон ва яна 30та давлат фуқаролари учун киришга рухсат бермоқда Ўзбекистон янгиликлари\nЎзбекистон, Тошкент – Batafsil.uz ЯА. Маҳаллий ҳукумат маълум қилишича, тиббиёт муассасаларида даволаниш учун 30 дан ортиқ мамлакатлар, шу жумладан Ўзбекистон фуқаролари 20 майдан бошлаб Туркия чегарасини кесиб ўтишлари мумкин.\nAnadolu агентлиги берган маълумотга кўра, мазкур қарор республика ҳукумати томонидан коронавирус бўйича карантинни енгиллаштириш чоралари доирасида қабул қилинган.\nЎзбекистон фуқароларидан ташқари, рухсат яна 30та мамлакат фуқаролари - Озарбайжон, Греция, Қозоғистон, Украина, Россия, Грузия, Туркманистон, Молдова, Қирғизистон, Германия, Буюк Британия, Нидерландия ва бошқалар учун амал қилади.\nШу билан бирга, беморлар фойдаланиши мумкин бўлган хизматлар рўйхати ҳам белгиланган. Булар: ортопедия, травматология, умумий жарроҳлик, болалар жарроҳлиги, урология, кўз касалликлари, кардиология, онкология, нейрохирургия, гематология, репродуктив терапия, орган ва суяк илиги трансплантацияси.\nФақатгина коронавирусга бўлган текшируви салбий натижа кўрсатган беморлар чегарани кесиб ўтишлари мумкин.\nТуркияда даволаниш истагида бўлган барча чет элликлар ҳақидаги маълумот аввалига Халқаро Тиббий назорат тизимида жойлаштирилиб, дастлабки тасдиқ олинганидан кейингина Туркия тиббиёт муассасаларида даволаниш учун рухсатнома берилади.


ХВЖ: Ўзбекистон минтақада нарх инфляцияси даражаси энг юқори мамлакатдир\n27 ноябр 2020, Тошкент вақти: 02:08\nЎзбекистон бозорларида нархлар бу йил шитоб билан ошиб борганини аввалроқ Озодлик манбалари ҳам айтган эдилар.\nХалқаро валюта жамғармаси маълумотларига кўра, 2012 йилда Кавказ ва Марказий Осиё мамлакатлари орасида истеъмол нархлари энг юқори мамлакат Ўзбекистон бўлади.\nИқтисодий мавзуларни ёритишга ихтисослашган Kapital.kz сайтининг ХВЖ Яқин Шарқ ва Марказий Осиё мамлакатлари департаменти директор ўринбосари Юха Кяхконен сўзларига таянган ҳолда хабар қилишича, жорий йилда бу кўрсаткич Ўзбекистонда 12,9 фоизни, Тожикистонда 6 фоизни, Қозоғистонда 5 фоизни, Туркманистонда 4,3 фоизни, Озарбайжонда 3 фоизни, Қирғизистонда 2,9 фоизни, Арманистонда 2,8 фоизни, Грузияда эса 0,2 фоизни ташкил қилади.\nКейинги йилда Ўзбекистонда истеъмол нархлари инфляцияси 10,7 фоизга етиши тахмин қилинмоқда.\nФоиз нисбатида 2013 йилда Кавказ ва Марказий Осиё мамлакатларида истеъмол нархлари энг кўп Грузияда (0,2 фоиздан 5,5 фоизга) ўсиши кутилаяпти. Бу кўрсаткич бўйича, ХВЖ прогнозига кўра, Қирғизистон иккинчи ўринда бўлиб, кейинги йилда бу мамлакатда нархлар 9,4 фоизга ўсади. Шунингдек, 2013 йилда Озарбайжонда бу кўрсаткич 6 фоизни, Арманистонда 4,2 фоизни, Тожикистонда 8,1 фоизни, Туркманистонда 6 фоизни ташкил этиши тахмин қилинаяпти.\nХВЖ ҳисоботига мувофиқ, Кавказ ва Марказий Осиё мамлакатларида истеъмол нархлари инфляцияси 2012 йилда ўртача 5,8 фоизни, 2013 йилда эса 7,2 фоизни ташкил қилади.\nХалқаро валюта жамғармаси 2012 йилда нефт ва газ импорт қилувчи мамлакатларда озиқ-овқат нархлари пасаяётгани туфайли инфляция даражаси анча мўътадил бўлишини тахмин қилмоқда. Бироқ, агар жаҳонда озиқ-овқат нархларининг ошиши давом этадиган бўлса, бу инфляцияни яна кучайтириб юбориши мумкин. Чунки нефт ва газ сотиб олувчи мамлакатлардаги ички озиқ-овқат нархлари жаҳондаги нархларга ўта таъсирчандир.\nЭслатиб ўтамиз, Кавказ ва Марказий Осиё мамлакатларида Озарбайжон, Туркманистон, Ўзбекистон ва Қозоғистон нефт ва газ экспорт қилувчи мамлакатлар бўлиб ҳисобланади. Арманистон, Грузия, Тожикистон ва Қирғизистон эса нефт ва газ импорт қилувчи мамлакатлар қаторига киради.


00:00 / 17.03.2012 | eski savollar | 1165\nРсулуллоҳ :саw нинг меросхорларидан болмиш ҳурматли Устоз! Аллоҳ таоло динга қо'шаётган бебаҳо ҳизматларингизни О'зи ко'плаб ажрлар билан мукофотласин! Биз ёш илми толиблар сизнинг илм булогингиздан ко'п йиллар баҳраманд бо'лишликни насиб қилсин! Аллоҳ таолонинг билдирганича ва сиз мухтарам устознинг тавсия қилган китобларингизни о'қиб бемазҳаблик қанчалар залолат эканлигини билиб олдик. Бемазҳаблар қилаётган иддаоларни яхшилаб о'қиган инсон, албатта, улар мазҳаб тутганларга нисбатан тухмат, бо'хтон, то'қима гапларни тарқатаётганларини билиб олади. Минг афсуслар бо'лсинки, бу илмко'рларнинг ( "нонко'р" со'зини буздим. Мени кечиринг устоз! Бундан бошқа мулойимроқ со'з топа олмадим.) о'збек тилига таржима қилинган китоблари, wэб саҳифалари диний илмлардан унчалик билими ё'қ, оми инсонларни бошини гаранг, паришон қиляпти. Мен айтмоқчи бо'лган нарса балки унчалик муҳим эмасдир, лекин мен бу мавзуга э'тибор қилишлик керак деб о'йладим. Уларнинг китобларида ва wэб саҳифаларида келтирилган ҳадисларнинг тагига "Шайҳ Албоний сахих деган" ёки заиф деган ибораларни келтиришади. Ман шайҳ Албоний ҳақида бирор ноо'рин ва илми ҳақида со'з айтишдан тийиламан. Чунки бундай нарсаларни олим кишилар гапиришликлари лозим деб биламан. Зеро бу ҳадисларнинг даражаларини бир неча аср олдин муҳаддис уламоларимиз белгилаб, илмий ме'рос сифатида қолдириб кетганлар. Энди о'ша ҳадисларни бизга қолдириб кетган уламоларнинг гапи қолиб бир кишининг гапи ёзилиши бошқа муҳаддисларга нисбатан ҳурматсизлик эмасми ахир? Сиз устознинг китобларингизда бирор ҳадис келса кимлар томонидан ривоят қилинганлиги аниқ-тиниқ қилиб ёзилган. Бу ҳам бир омонатдорлик бо'лса керак деб о'йлайман. Устоз, бирор ҳадиснинг ким томонидан ривоят қилинганини билмаган ҳолатда о'ша ҳадисни айтиш яхшими? Ҳадиснинг кимлар томонидан ривоят қилинганини аниқ била туриб бирор бир ровийсини айтмаслик қандай бо'лади? Бу борада мазҳаб уламоларимиз бирор китоб ёзганмилар? Сизни ҳар хил саволлар билан безовта қилаётганим учун ма'зур тутинг. Сиз ҳурматли устоздан, вақтингизни олганим учун узр со'райман! Аллоҳ таолодан сизга ва аҳли оилангизга офиятни со'раб дуо қилиб қолгувчи мухлисингиз Жаҳонгирхон!\n- Муҳтарам Жаҳонгирхон! Мактубингиз учун ташаккур. Аллоҳ таолога шукрлар бўлсин, сизга ўхшаган кишиларимиз кўп ва кундан кунга кўпайиб боришмоқда. Китобларни ва сайтдаги маълумотларни ўрганиб, ўзини ўнглаб олаётганлар ҳам давомли равишда кўпайиб бормоқдалар. Яқинда бир имом домла билан кўришганимизда, ташаккур айтиш асносида, китобларингиз ва сайтдаги маълумотларингиз бизга жуда қўл келмоқда, аваллари чет элдан туриб фаолият олиб бораётган сайтлардан кўчириб олган нарсаларини кўзимизга тиқиб таъна қилаётган бемазҳаблар, ҳақиқатқни англаб, бизга узр айтишмоқда, дедилар. Бунга ўхшаш гаплар жуда ҳам кўп. Ҳозирги пайтда бемазҳабликнинг гапини тарқатаётганлар, мазҳаб ҳақида керакли маълумотни олмай, бирданига бемазҳабларнинг таълимини олганлар. Ўқишни битирганларидан кейин ҳомийлари уларга сайт очиб, бошқа имконлар тақдим қилганлар. Шунинг учун улар ўз ҳомийларининг айтганини қилишдан бошқа иш қила олмайдилар.Ана ўша ишлардан бири ҳар бир ҳадисга Албонийнинг баҳосини беришдир. Улар ўзларининг фиқҳий мазҳаблар ва уларнинг имомларини инкор қилишларига ҳадис илмининг имомларини ҳам инкор қилишларини қўшдилар. Бу билан улар ҳадис илмининг асосларини ҳам инкор қилиб, барча нарсани санади ҳам, устози ҳам, илмий даражаси ҳам маълум бўлмаган бир шахсга боғлаб қўйишмоқда. Шунинг учун ҳам, сизга ўхшаган мулоҳазали кишилар уларнинг бу сафсаталарини дарҳол англаб олмоқдалар. Аллоҳ таоло шу йўл билан ҳам мазҳабни тутган бандаларига ёрдам бермоқда.Албатта, ҳадиснинг ровийларини яхшилаб ўрганиш жуда муҳимдир. Иснод мўмин-мусулмон умматнинг фазийлатли хусусиятларидан биридир. Бу умматдан бошқа умматларга ва ундан олдин ўтган умматларга бу нарса берилмагандир. Иснод ўта муҳим таъкидланган суннатдир. Ҳар бир мусулмон бирор ҳадисни ва хабарни нақл қилиш учун, албатта иснодга суянмоғи лозимдир. Ибн Муборак, “Иснод диндандир. Агар иснод бўлмаса, ким нимани хоҳласа гапираверар эди”, деган. Суфён Саврий, “Иснод мўминнинг силоҳидир”, деган. Шуниндек, иснодни олий бўлишини талаб қилмоқ ҳам суннатдир. Аҳмад ибн Ҳанбал, “Исноднинг олий бўлмоғини талаб қилиш ўтган салафи-солиҳларимиздан қолган суннатдир”, деган.Ҳадисни шайхлардан ва мударрислардан олмай, китоблардан ва саҳифалардан олиш катта муҳаддислар инкор қилган ишдир. Шунинг учун ҳам, катта имомлар огоҳлантириб «Ҳадисни саҳофийлардан олманглар», деганлар. Яъни, ҳадисни китобдан - саҳифадан ўрганганлардан олманглар, деб айтганлар. Демак, катта муҳаддис бўлиб етишиш учун ҳадисни ҳамма тарафларини биладиган катта устозларни олдида ўқиш, ёдлаш керак ва уларнинг рухсатини олиш керак. сиз айтган ва бемазҳаблар барча ҳадис уламоларини инкор қилиб ўзига “муҳаддис” қилиб олган одам анашундай ўзини ўзи сайлаб олган одамдир. Унинг ҳадислар ҳақидаги гапларидаги хатолари борасидаги китоб олти жилддан ортиб қолди.Ҳаммамиз яхши билишимиз лозим бўлган нарса бу каби ҳолатлар авваллари ҳам бўлган. Аммо ўткинча нарса. Маълум сабабаларга кўра вақтинча давом этиб туради. Мазкур сабабалар йўқолганда ҳамма нарса ўз ўрнини топади.\nтаом хақидаги хадис тугрисида


Ош ҳам кўмирда дамланди. Чустнинг Қорақўрғонида ўтган бир тун\nKun.uz сайти чекка ҳудудларда истиқомат қилувчи фуқаролар ҳаёти билан танишиш мақсадида «Қишлоқда бир тун» лойиҳасини тасвирга олиб келмоқда.\nБу сафарги бир тун Наманган вилояти, Чуст туманининг чекка қисмида, қўшни Қирғизистон билан чегарада жойлашган «Қорақўрғон» маҳалласида ўтди.\nБу маҳаллада бугунги кунда 420 нафар қирғизлар, 600 нафар тожиклар, 3335 нафар ўзбеклар истиқомат қилади. Қисқача қилиб байналмилал маҳалла деса ҳам бўлади. Маҳалла аҳолиси деҳқончилик, боғдорчилик ҳамда чорвачилик билан шуғулланади.\nШу ерда яшовчи Комилжон Матқуловнинг уйига ташриф буюришимиздан озгина ўтиб, электр таъминотида узилиш рўй берди. Мезбоннинг қўлбола фонаридан фойдаланган ҳолда суҳбатни давом эттирдик.\nНоёб қушларни боқиш Комилжон аканинг севимли машғулоти экан. У қишлоқ шароити бўлишига қарамай, уйида кўплаб сайроқи қушларни парваришлайди.\nУй эгалари хонадонни иситиш учун асосан кўмир ёқишади, Қирғизистондан келтирилган кўмир ҳам овқат пишириш, ҳам чой қайнатишга асқатар экан.\nУй бекаси Жирғалбу Мирзаахметова биз учун ошни ўша кўмирдан ёқиб дамлади.\nАсли Қирғизистонда туғилган Жирғалбу Мирзаахметова шу йил Ўзбекистон фуқаролигини олган. Унинг айтишича, ўзи ва қизлари ҳозирда ишсиз. «Агарда маҳаллада бирорта тикувчилик цехи ёки фабрика бўлганида жон деб ишлаган бўлар эдик», – дейди уй бекаси.\nҲа, айтганча, чироқ 30 дақиқалар ичида ёнди. Бу қишлоқда қиш мавсумида ҳар куни кузатиладиган ҳолат.\n«Қорақўрғон» маҳалласи «Обод қишлоқ» дастурига киритилган. Комилжон аканинг айтишича, ичимлик сувидан бошқа муаммоларда ишлар охирига етказилган. Биргина ичимлик суви масаласи ҳал этилмаган. Ҳозирда аҳоли ариқ ҳамда булоқ сувидан истеъмол қилиб яшамоқда.\n“5 тонна хурмо майизини экспорт қилдик” — наманганлик тадбиркор йигит\nТанқиддан сўнг: Чуст ҳокимлиги хизмат автомобиллари жарима майдонига жойлаштирилди\nЧуст тумани ҳокими улоқ пайтида отдан йиқилгани айтилмоқда\nЧустда ҳокимлик машиналари дахлсиз деб эълон қилинганми?